
SUB SEMNUL ACORDULUI FISCAL:
CONSILIUL EUROPEAN (8-9 DECEMBRIE 2011)
În dimineaţa de 9 decembrie 2011 (la ora 5,00 a.m., ora Bruxelles-ului) liderii europeni reuniţi la Consiliul European încheiau discutiile primei zile a reuniunii extraordinare având drept scop declarat salvarea zonei euro prin modificarea Tratatelor UE.

În urma deciziei Marii Britanii şi a Ungariei de a nu accepta modificarea propriilor Tratate UE, liderii europeni au scăzut stacheta la nivelul unui Acord interguvernamental care ar urma să fie încheiat în martie 2012, în vederea consolidării disciplinei fiscale. 

Nici acest tip de Acord nu este agreat de toate ţările din Uniunea Europeană. Germania şi Franţa au dorit ca toate cele 27 de state membre să aprobe modificările prin care s-ar fi impus constrângeri bugetare menite rezolvării crizei datoriilor suverane din Europa. 

După mai bine de zece ore de negocieri, 17 state membre UE - şi membre ale zonei euro - au convenit să semneze Acordul interguvernamental. Acestora li s-au alăturat alte şase state ne-membre ale zonei euro, dar care au acceptat să adere la acest tip de tratat. România se numără printre acestea. 

Cancelarul german, Angela Merkel a declarat, după anunţul privitor la Acordul interguvernamental, că „statele din zona euro trebuie să-şi redobândească credibilitatea. Cu ajutorul acestui acord interguvernamental, acest lucru poate fi posibil”
.

„Va fi o bază pentru o politică economică mult mai disciplinată pentru statele membre ale zonei euro. Şi cu siguranţă va fi de ajutor în situaţia prezentă”
, a declarat, la rândul său, preşedintele Băncii Centrale Europene, Mario Draghi.

 „Cei 17 membri ai zonei euro, plus încă şase, vor încheia un tratat interguvernamental”
 a declarat preşedintele Consiliului European, Herman van Rompuy, în dimineata de 9 decembrie, la Bruxelles, după discuţiile-maraton în cadrul summit-ului UE demarat în ziua precedentă. 

În declaraţia liderilor europeni din zona euro, prin care se anunţa Acordul interguvernamental, se afirma că aceştia au convenit să avanseze către o uniune economică mai puternică, chestiune de natură a implica, pe de o parte, „un nou pact fiscal şi o coordonare consolidată a politicilor economice” şi, pe de altă parte, dezvoltarea „instrumentelor de stabilizare pentru a răspunde provocărilor pe termen scurt”. 

Potrivit declaraţiei, bugetele guvernamentale generale ale celor 17 ţări care au înlocuit deja moneda naţională cu euro trebuie să fie „echilibrate sau în surplus; acest principiu se consideră respectat în condiţiile în care, cu titlu de regulă, deficitul structural anual nu depăşeşte 0,5% din PIB-ul nominal”. 

Statele participante vor trebui să introducă această regulă înăsprită în Constituţiile naţionale sau în actele legislative echivalente, cu prevederi privind declanşarea unui mecanism de corecţie automată în situaţia devierilor. Curtea Europeană de Justiţie va fi instituţia autorizată să verifice dacă ţările au transpus în mod corect această regulă în sistemele lor judiciare. 

Liderii zonei euro au convenit, de asemenea, că ţările al căror deficit public depăşeşte pragul de 3% din PIB se vor confrunta cu „consecinţe automate”. 

„Măsurile şi sancţiunile propuse sau recomandate de Comisia Europeană (CE) vor fi adoptate cu excepţia cazului în care o majoritate calificată a statelor membre ale zonei euro se opune” se precizează în declaraţie. 

„Specificarea criteriului datoriei în ceea ce priveşte o valoare numerică de referinţă pentru reducerea datoriei (regula 1/20) pentru statele membre având o datorie publică de peste 60% trebuie cuprinsă în noile prevederi”. 

Liderii au convenit, de asemenea, că fondul permanent de salvare a zonei euro, Mecanismul European de Stabilitate (MES), ar urma să intre în vigoare în iulie 2012, cu un an mai devreme decât se plănuise iniţial, şi că actuala Facilitate Europeană pentru Stabilitate Financiară (FESF) va rămâne activă până la jumătatea anului 2013. 

„Pragul general al FESF/MES de 500 miliarde euro va fi revizuit în martie 2012” se arată în declaraţie. 

Liderii europeni au mai convenit că statele participante trebuie să confirme, în termen de zece zile, contribuţia ţărilor lor cu fonduri sub forma împrumuturilor bilaterale în valoare totală de până la 200 miliarde euro. Banii vor fi alocaţi FMI pentru a ajuta instituţia să abordeze criza. 

În declaraţie s-a mai menţionat că „regulile de votare din MES vor fi schimbate pentru a include o procedură de urgenţă”. În cazul urgenţelor, când viabilitatea financiară şi economică a zonei euro este ameninţată, deciziile vor fi luate cu o majoritate calificată de 85%. 

Noul Acord ar urma să fie semnat până în martie 2012. Acesta va fi apoi deschis ratificării şi pentru statele membre UE din afara „clubului euro”,  care doresc să adere. 

Marea Britanie şi Ungaria sunt cele două ţări care au anunţat, ferm, că nu vor fi parte a acestui Acord. 

După blocarea planurilor de revizuire a Tratatului de la Lisabona, premierul britanic, David Cameron, a specificat că Marea Britanie nu va renunţa la suveranitate pentru a salva euro. 

Suedia şi Republica Cehă au cerut mai mult timp pentru a lua o decizie în urma consultării cu Parlamentele naţionale. 

Acordul din 9 decembrie 2011 „urmează, practic, liniile propunerii franco-germane” a declarat Josef Janning, director de studii la Centrul de Politică Europeană (EPC) de la Bruxelles. Janning a mai menţionat: „Dar nu s-a terminat încă. Treaba adevărată începe acum, şi anume negocierea schimbărilor şi propunerea unui concept care să satisfacă necesitatea de a consolida disciplina ex post şi ex ante şi totodată propunerea unei soluţii care să fie în continuare suficient de compatibilă cu cadrul mai larg al EMU, care este în cele din urmă un cadru de 27 de membri ce trebuie extins sau transferat în acquis-ul comun la o dată ulterioară”
. 

Bulgaria, România şi alte state membre UE - dar care nu aparţin zonei euro - au declarat că se vor alătura pactului, care ar urma să fie semnat în martie, după negocieri care se vor concentra asupra mecanismelor existente şi viitoare de salvare a zonei euro.

Cu ocazia summit-ului, liderii europeni au convenit că implicarea sectorului privat, o componentă a noului pachet de salvare planificat pentru Grecia, care îi forţează pe creditorii privaţi să asume o pierdere de 50% din obligaţiunile greceşti, a dat greş şi nu va fi utilizată din nou.

Preambulul Acordului

Anterior summit-ului din 8-9 decembrie 2011, la Paris avusese loc, în 5 decembrie 2011, o întâlnire între Angela Merkel şi Nicolas Sarkozy.

Cel mai generos în declaraţii a fost Nicolas Sarkozy. După întâlnirea bilaterală acesta a precizat că este avut în vedere un nou Tratat UE (deci, o nouă Uniune Europeană) construit în jurul cooperarii franco-germane, pe baza ideilor Berlinului şi Parisului, la care vor fi invitaţi sa participe, „în mod ideal”, toţi ceilalţi 25 actuali membri UE. 

Referitor la regulile după care ar urma să se conducă „noua UE” au fost date foarte puţine informaţii prealabile. S-a spus doar că statele care vor depăşi deficitul bugetar de 3% vor fi automat sancţionate de Curtea Europeana de Justiţie, care va primi şi puteri de „verificare” şi „anulare” a bugetelor naţionale. Altă idee importantă este că în „noul club” franco-german nu se va mai aplica regula consensului. Mai exact, deciziile ar urma să fie luate prin majoritate calificata, nu în unanimitate, ceea ce reprezintă o schimbare politică majoră, de esenţă. 

Acordul fiscal: Pro şi Contra

Concluziile optimiste transmise, oficial, de lideri, la finalul summit-ului din 8-9 decembrie 2011 pe tema Acordului european de guvernanţă fiscală au părut, mai degrabă, destinate unei imagini de forţă şi, mai ales, de unitate europeană - care fusese greu pusă la încercare. 

Ţările considerate, generic, ca fiind „nucleul dur” al Europei - în speţă, Germania şi Franţa - ar dori să se asigure că regulile fiscale şi uniunea fiscală vor fi incluse în legislaţiile naţionale la cel mai înalt nivel de reglementare, astfel încât nerespectarea lor să poată fi sancţionată rapid, nu doar la nivel comunitar, dar şi în plan intern, iar renunţarea la ele să nu poată fi făcută prea uşor, printr-o simplă decizie a unei majorităţi parlamentare. 

Pe cale de consecinţă, miza acestui acord nu pare a fi ratificarea lui - pe care nimeni nu o refuză explicit - ci garantarea aplicării sale, idee cu care, exceptând partidele asociabile Angelei Merkel şi lui Nicolas Sarkozy, nu par a rezona celelalte forţe politice din ţările membre UE. 

Conform analiştilor, cel puţin deocamdată, în majoritatea ţărilor membre UE nu există un consens politic în privinţa disponibilităţii de a prevedea disciplina bugetară în Constitutie. Astfel, este posibil ca Acordul săi nu fie semnat în primăvară.  

Potrivit unor oficiali europeni, Acordul fiscal (neagreat de Marea Britanie) s-ar putea lovi de probleme de ordin legal. 

În opinia lui Herman Van Rompuy, preşedintele Consiliului European, faptul că Marea Britanie şi-a exercitat dreptul de veto, forţând semnarea unui acord interguvernamental, complică mult implementarea unor reguli fiscale stricte. 

„Un tratat interguvernamental nu se numără printre preferinţele mele şi nici a majorităţii statelor. Nu va fi uşor din punct de vedere legal. Sper că toată lumea este conştientă de implicaţii”
 a declarat Van Rompuy. 

O posibilă slăbiciune a Acordului interguvernamental rezidă în faptul că poate fi uşor contestat. În plus, nu va fi uşor de aplicat având în vedere că unele state care nu fac parte din zona euro au sugerat că ar putea solicita şi alte condiţii, în afara celor discutate deja.

„Trebuie sa continuăm evaluarea termenilor Acordului. Este clar că Suedia nu va coopera în aceeaşi termeni ca statele membre ale zonei euro” a declarat ministrul suedez de Finanţe, Anders Borg. „Suedia nu foloseşte euro, deci va avea un alt rol. Nu este complet clar în ce situaţie se vor afla ţări precum Danemarca, Polonia şi Suedia, care nu sunt membre ale zonei euro”
 a completat Anders Borg. 

De asemenea, reprezentanţii guvernului ceh au declarat că trebuie să analizeze toate detaliile Acordului, înainte de a semna. Premierul Petr Necas a subliniat că liderii zonei euro nu pot stabili, pentru celelalte state, un termen-limită pentru a se hotărî având în vedere „seriozitatea” problemei. 

Atât Herman Van Rompuy cât şi preşedintele Comisiei Europene, Jose Manuel Barroso, au fost relativ rezervaţi în criticile la adresa premierului britanic, David Cameron. Totuşi, Barroso a declarat că, foarte probabil, statele zonei euro nu vor fi de acord cu cerinţele sale, care ar putea pune în pericol piaţa unică. În schimb, a insistat asupra faptului că instituţiile UE vor continua să protejeze interesele celor 27 de state membre în mod egal „inclusiv pe cele ale Marii Britanii”.

Nicolas Sarkozy, preşedintele Franţei, a comentat în termeni elogioşi Acordul de uniune fiscală susţinând că „se naşte o nouă Europă”.

Într-un interviu acordat ziarului „Le Monde”, Nicolas Sarkozy a precizat că deşi riscul destrămării Uniunii Europene nu a dispărut încă, summit-ul UE a marcat, în opinia sa, o etapă decisivă în cadrul integrării europene. 

„Euro este inima Europei. Dacă explodează, Europa nu va rezista. Criza de încredere şi de credibilitate a euro face să existe un risc cu privire la existenţa Uniunii Europene” a declarat Nicolas Sarkozy.

Contrar celor ferm exprimate de analiştii politici, în opinia preşedintelui Franţei Acordul nu ar reprezenta o cedare de suveranitate economică, în cadrul UE şi nu vor exista domenii în care să fie transferate competenţele guvernelor naţionale unei autorităţi supranaţionale.

„Vedem că este pe cale să se nască o nouă Europă: o Europă a zonei euro, unde cuvintele-cheie sunt convergenţa economiilor, regulilor bugetare, fiscalităţii. O Europă unde colaborăm pentru reforme care ne vor permite să avem ţări mai competitive, fără să renunţăm la modelul social. Miza este stabilitatea continentului” a subliniat Nicolas Sarkozy.

Referitor la summit-ul din 8-9 decembrie 2011, au apărut şi opinii defavorabile ferm exprimate.

Liderul socialiştilor spanioli din Parlamentul European, Juan Fernando Lopez Aguilar, a criticat rezultatul Consiliului european de iarnă, afirmând că la această reuniune s-a acceptat ceea ce poate purta numele de „dictatul” Germaniei.

„Germania a impus de trei ani un diagnostic şi un tratament dezastruos”, prescriind „o supradoză de anemie bugetară” care îi afectează „pe cei mai slabi” a precizat Juan Fernando Lopez Aguilar, preluat de agenţia EFE. 

A menţionat că, în opinia socialiştilor europeni, acest summit doreşte să prezinte pactul bugetar încheiat ca pe o uniune fiscală. Realitatea este, însă, diferită, întrucât pentru a atinge acest obiectiv este nevoie de sporirea prerogativelor Băncii Centrale Europene, de un adevărat guvern economic al UE şi de o armonizare fiscală în interiorul Uniunii. A subliniat că „se prezintă drept o uniune fiscală” ceea ce este doar „un ansamblu de restricţii bugetare de o legitimitate juridică îndoielnică” şi cu numeroase consecinţe negative pentru populaţie, în special pentru cei mai defavorizaţi. 

Juan Fernando Lopez Aguilar a apreciat că rezultatul Consiliului European este „dezamăgitor” pentru europenism, „nu doar prin conţinut, ci şi prin metoda folosită”. Această metodă constă, potrivit lui Lopez Aguilar, în simple întâlniri bilaterale între cancelarul german, Angela Merkel, şi preşedintele Franţei, Nicolas Sarkozy, înaintea fiecărui summit european, la care liderul german impune o poziţie urmată de cel francez din raţiuni electorale.

Liderul socialiştilor spanioli din Parlamentul European consideră că acest mod de lucru este contrar „abordării comunitare” în procesul decizional din interiorul Uniunii Europene şi, în plus, afectează „autonomia politicii” ansamblului statelor membre. A mai afirmat că se va ieşi din actuala criză doar când va fi schimbată „abordarea”.

Economistul şef al grupului bancar HSBC, Stephen King, este de părere că Pactul încheiat în cadrul summit-ului din  8-9 decembrie 2011 nu va funcţiona. 

Chiar dacă toate statele din Uniunea Europeana, în afară de Marea Britanie, au acceptat acordul, acest lucru nu garantează stabilitatea financiară şi economica. În plus, un comportament fiscal sănătos poate fi, încă, asociat cu dezechilibre masive şi dislocare economică, este de părere King . 

În dezvoltarea argumentaţiei, Stephen King arată că în 2010, de exemplu, Germania a avut un surplus de cont curent de 5,7% din Produsul Intern Brut, chiar mai mare decât al Chinei, care s-a ridicat la 5,2% din PIB. Aceste surplusuri, care reprezintă un exces al economiilor faţă de investiţii, trebuie folosit cumva, prin achiziţionarea de active străine. Însă, astfel, se provoacă o serie de probleme economice peste hotare. 

Chinezii şi-au reciclat excesele prin achiziţionarea de active americane, lucru ce a determinat o cerere uriaşă pentru bondurile Trezoreriei SUA, ducând randamentele acestora la un nivel minim record. Investitorii privaţi au căutat produse cu randamente mai mari, ceea ce a condus la o creştere a cererii pentru active garantate prin ipoteci, dând naştere crizei sub-prime. 

Pe cale de consecinţă, acordul din zona euro va eşua întrucât nu oferă soluţii clare pentru rezolvarea problemei surplusului de cont curent al Germaniei, dacă statele din sudul Europei se hotărăsc să aibă un traseu fiscal impecabil. 

In realitate, surplusul Germaniei poate fi redus doar pe două căi: fie prin reducerea exporturilor în raport cu importurile, fie prin majorarea importurilor faţă de exporturi. Prima opţiune ar putea fi aplicată în condiţiile în care statele cu probleme financiare ar intra într-o recesiune adâncă. Considerate împreună, Italia şi Spania sunt o destinaţie pentru exporturi mult mai importantă pentru Germania decât Statele Unite ale Americii. Astfel, austeritatea fiscală în aceste state va dăuna exporturilor din ţările nordice, în general. 

A doua opţiune ar putea fi aplicată dacă Germania acceptă majorarea cererii pe plan intern, ceea ce, pe de altă parte, ar putea conduce la o creştere a inflaţiei. 

Chiar dacă statele din zona euro reuşesc să se salveze din punct de vedere fiscal, ar putea fi „doborâte” de crizele financiare şi economice. Mai mult, daca surplusul Germaniei nu se reduce, riscul crizelor repetate se menţine

Conex: Acordul pentru susţinerea economiei
Liderii Uniunii Europene au susţinut un pachet de stimulente de aproape 1,5% din Produsul Intern Brut al celor 27 de ţări membre ale blocului european, în încercarea de a limita impactul problemelor economice grave.

Conform Agence France Presse, pachetul, propus de Comisia Europeană, prevede injectarea a 200 miliarde euro (echivalentul a 265,3 miliarde dolari) în economie, afectată grav de cea mai profundă criză financiară din ultimii 80 de ani, care a înăsprit creditarea atât pentru companii cât şi pentru consumatori.

Cea mai mare parte a sumei - respectiv 1,2% din PIB-ul Uniunii Europene - ar urma să provină de la guvernele naţionale. Germania, Franţa, Italia, Spania, Marea Britanie şi Olanda au publicat programe naţionale de susţinere a economiei.

De asemenea, liderii europeni au susţinut ideea folosirii sumei de 30 miliarde euro de către Banca Europeană de Investiţii (BEI), mai ales pentru finanţarea companiilor mici şi pentru dezvoltarea surselor de energie regenerabilă şi transporturilor ecologice. 

Liderii europeni s-au angajat să se implice prin politici în susţinerea băncilor pentru ca acestea să poată relua, în mod adecvat,  creditarea companiilor şi indivizilor.

Europenii au eşuat în încercarea de a ajunge la un acord privitor la prelungirea sau permanentizarea cotelor reduse ale Taxei pe Valoare Adăugată în materie de servicii locale. În lipsa unui acord, liderii UE au solicitat miniştrilor de finanţe să ajungă la o decizie până în martie 2012.

Guvernatorii Bancilor Centrale au stabilit că vor discuta în martie 2012 asupra eficienţei actualului plan şi vor analiza dacă sunt necesare noi măsuri.
Ce motivează atitudinile unor state? Opinii analitice
Ce variante alternative ar putea exista la proiectul preconizat de Germania şi  Franta?

 În actuala Uniune Europeană, în afara Germaniei şi Franţei, se regăseşte o singură reală mare putere: Marea Britanie. 

În 2 decembrie 2011, premierul britanic David Cameron şi Nicolas Sarkozy s-au întâlnit la Paris şi nu au ajuns la un acord. Concluzia s-a impus de la sine în urma declaraţiilpr de presă (în pofida formulărilor diplomatice). Dar, mai ales, a fost denotată de expresiile lipsite de relaxare ale celor doi - ceea ce nu a scăpat observatorilor
Marea Britanie nu acceptă un nou Tratat UE în termenii gândiţi de Berlin şi Paris. Ipotetic, dacă situaţia s-ar reduce la alternativa “toate statele membre UE trebuie să accepte Tratatul în varianta Germaniei şi Franţei sau parăsesc Uniunea Europeană” şi, aşa cum este firesc, s-ar organiza un referendum, majoritatea britanicilor ar vota pentru ieşirea din UE. Premierul David Cameron cunoaşte acest lucru. 

Logic, statele care folosesc euro şi cele care au păstrat monedele naţionale nu pot fi supuse unui set identic de reguli prin noul Tratat. Dar, de multe, ori, s-a dovedit că logica politică este total diferita de logica formală. 

Germania şi Franţa par a avea ca intenţie fermă impunerea aceluiaşi set de reguli pentru toate statele - indiferent de faptul că acestea apartin sau nu zonei euro. De aceea este posibil (cu un grad mare de probabilitate) ca, alături de Marea Britanie, un grup de state membre UE, dar din afara zonei euro, să aleagă un drum diferit de cel indicat de Germania şi Franţa. 

Care este situaţia - şi care sunt motivaţiile reale, subtile - ale altor state importante membre ale Uniunii Europene, dar aflate în afara zonei euro?

Suedia are o economie solidă şi reprezintă un reper în UE.

 Deşi nu şi-a exprimat ferm poziţia faţa “regulile noii UE” preconizate de Franţa şi Germania,  va merge, cel mai probabil, pe acelaşi drum - în sensul adoptării unei poziţii similare - cu Marea Britanie. 

Polonia este un alt stat-reper între membrii UE, dar în afara zonei euro. 

Dupa 2008, Poloniei a fost una dintre foarte puţinele economii europene neafectate de criză. A avut performanţe remarcabile chiar şi după ce majoritatea statelor membre UE au trecut prin gravele probleme cauzate de recesiune, deficite şi datorii. Pe cale de consecinţă,  prestigiul Poloniei în interiorul UE a crescut, în ultimii ani. 

În actualul context, cazul Poloniei merită o atenţie analitică aparte.

Teoretic cel puţin, Polonia are motive solide să fie reticentă faţă de Germania. 

Agresiunea Germaniei împotriva Poloniei, lansată la 1 septembrie 1939, s-a transformat într-o catastrofă fără egal în alte state din Europa. Au fost ucişi milioane de polonezi - mai exact, 16% din populatia Poloniei de atunci. În 1945, Polonia a fost lăsată “pradă de război” URSS (ca şi Romania - şi alte ţări care aveau să fie “satelizate” timp de decenii). 

Demonstrând adevărul că, în politică, motivaţiile subtile - care sunt, totdeauna, cele reale - exced, deseori, previzibilele determinări afectogene, după acutizarea crizei în zona euro, Polonia a transmis Germaniei mesaje constante de susţinere a politicii sale pentru salvarea monedei europene. A procedat astfel deşi, dată fiind structura economiei sale, Polonia nu s-ar confrunta cu un dezastru în cazul prăbuşirii euro. 

În aceste condiţii, ce va fi determinat Polonia să adopte respectiva atitudine, cunoscut fiind că altruismul nu este punctul forte al politicii şi că “datoriile istorice afective” nu se prescriu?

Prăbuşirea euro ar schimba echilibrul de forţe în Europa. 

Revenirea statelor sud-europene, membre ale zonei euro, la monedele naţionale, ar avea ca efect rapida depreciere a acestora. În schimb, revenirea Germaniei la marcă ar avea ca efect aprecierea masivă şi rapidă a monedei sale naţionale. Urmarea: exporturile Germaniei ar fi grav afectate, iar populaţia ar fi obligată la sacrificii similare celor de dupa război. Germania ar fi, inevitabil, izolată între Europa de Vest şi Europa de Sud - care i-ar reproşa, fără îndoială (şi deopotrivă) eşecul. 

Întrucât a trecut prin aspra experienţă a izolării atât după Primul cât şi după Al Doilea Război Mondial, Germania a învăţat lecţia istoriei şi va face tot ce îi stă în putinţă pentru a evita repetarea situaţiei. 

În condiţiile în care scenariul prăbuşirii euro ar deveni realitate, Germania s-ar îndrepta, previzibil, pentru a evita izolarea, către Rusia. 

Nu trebuie să fie cineva un fin analist pentru a realiza că, de suficient de multă vreme, Rusia se comportă “îndatoritor” faţă de Germania - construirea, în Marea Baltică, a conductei de gaze naturale care ocoleşte Polonia fiind doar unul dintre exemplele concludente în acest sens. 

Desigur, atitudinea Moscovei nu este dezinteresată: o relaţie strânsă cu Germania, recunoscută public şi fără echivoc - mai exact, o alianţă strategică - ar face să i se deschidă de bunăvoie (nu doar la rigoare şi de nevoie) porţile marii politici mondiale. 

Din aceste complexe motive, care exced faptul că economia sa ar fi prea puţin afectată de colapsul monedei europene - şi, doar aparent paradoxal, într-o situaţie care, la prima vedere, ar fi trebuit să o determine să rămână rezervată - Polonia a ales să se implice facând o politică de natură a sprijini menţinerea Germaniei în structurile şi alianţele ei occidentale, ceea ce presupune, obligatoriu, evitarea prăbuşirii euro. 

Care va fi decizia finală a Romaniei? Ce va face?

O politică alături de Anglia, alegând libertatea propriilor decizii naţionale, inclusiv în privinţa dezvoltării - făcând abstracţie de forţa continentală a Germaniei?

O politică alături de Germania, acceptând şi viziunea acesteia asupra Europei - inclusive concepţiile federaliste - ştiind, în plus, că “o politică germană” din partea României ar face din Dunăre “un fluviu german”, ceea ce ar modifica valoarea acestui avantaj geostrategic?

În situaţia României se află şi alte state europene care trebuie să decidă, în scurt timp, ce tip de politică vor alege să facă. 

Oricare ar fi răspunsul, acesta va modela viitorul. 

În funcţie de el vor fi structurate instituţiile, vor fi decise politicile de personal şi criteriile de performanţă pe care le vor utiliza, vor fi trasate direcţiile economice şi, nu în ultimul rând, va fi înfăţişat un anumit model de societate.
EUROPA A PIERDUT UN OM-SIMBOL: VACLAV HAVEL

"Adevărul nu este doar ce crezi tu că este, ci constă şi din circumstanţele în care este spus, cui, de ce şi cum.''

(Vaclav Havel)

În zorii zilei de 18 decembrie 2011 se stingea din viaţă un om-simbol al Europei: Vaclav Havel. 

Dramaturg, scriitor, luptător pentru cauza libertăţii, a drepturilor omului, cel mai renumit opozant ceh al regimului comunist, artizan şi lider al Revoluţiei de Catifea, Vaclav Havel devenea, în 1989, ultimul preşedinte al Cehoslovaciei (1990-1992) - apoi, în 1993, primul preşedinte al Republicii Cehe.

A câştigat al doilea mandat de preşedinte al Cehiei, în 1998, şi, după ce l-a încheiat, în 2003, s-a retras, bolnav, de pe scena politică.

Dupa terminarea mandatului de preşedinte, în februarie 2003, în pofida sănătăţii sale fragile, Vaclav Havel s-a dedicat luptei pentru drepturile omului în Cuba, Belarus, Birmania, Rusia.

A revenit la pasiunea şi vocaţia sa - scrisul – odată cu publicarea, în 2006, a memoriilor politice şi a piesei „La plecare”, în 2008, nume care avea să-l poarte şi primul său film, prezentat în avanpremieră, la Praga, în 14 martie 2011.

Provenit dintr-o familie de capitalişti bogaţi care şi-au pierdut proprietăţile după preluarea puterii de către comunişti în Cehoslovacia, Vaclav Havel a avut de înfruntat, încă din adolescenţă, absurdul totalitarismului. 

Din cauza „originii nesănătoase”, în 1951, la 15 ani, i s-a interzis să se înscrie la liceu. Nu a renunţat, însă, la ideea de a se instrui. A lucrat ca ucenic la un laborator de chimie, continuându-şi studiile la seral.

În 1954, pe criterii politice, lui Vaclav Havel i-a fost interzis accesul la orice facultate cu profil umanist. A intrat la Universitatea Tehnică Cehă şi a studiat Economia. Nu a renunţat, însă, la vocaţia sa, urmând-o, cu perseverenţă, chiar şi pe căi ocolite: s-a angajat ca maşinist la un teatru din Praga (“Teatrul pe balustradă”) şi a studiat Arta Dramatică prin corespondenţă. 

A început să scrie piese de teatru. Prima sa piesă reprezentată a fost “Petrecerea din grădină” (1963) - cea mai cunoscută fiind “Largo Desolato”.

Începând cu 1968 - an care este şi cel al Primăverii de la Praga - Vaclav Havel a devenot o voce civică sonoră. După invadarea Cehoslovaciei de către sovietici a comentat evenimentele la radio, în termini tranşanţi. 

În 27 iunie 1968, Vaclav Havel a redactat şi semnat „Manifestul celor 2.000 de cuvinte”, adresat lui Alexander Dubcek. 

La scurt timp, Havel avea să fie concediat de la teatru. S-a angajat într-o berărie, experienţă care avea să-i inspire piesa de teatru „Audienţa”. 

Textul acestei opere dramatice (alături de alte două) avea sa circule, în regim samizdat, în Cehoslovacia, contribuind - deopotrivă cu binecunoscutul său manifest politic „Charta 77” - la credibilitatea sa de opozant al regimului comunist. 

Popularitatea sa a sporit printr-o serie de eseuri cu mare succes la public, prin intermediul cărora a fost lansat, printre altele, conceptul de „post-totalitarism” (a se vedea: puterea celor fara de putere) definind viata socială şi poltică după încheierea "minciunii comuniste".

În 1979, Vaclav Havel a fost arestat şi încarcerat într-o închisoare de maximă siguranţă. A fost eliberat în 1984 pe motiv de boală - aceeaşi afecţiune care, agravată, avea să-i aducă sfârşitul în decembrie 2011. După eliberarea din penitenciar a revenot, public, la atitudinea sa de opozant al regimului, fiind, ulterior, arestat la domiciliu, în mod repetat.

În 1989, Vaclav Havel a devenit lider al Forumului Civic.

Această mişcare de opoziţie a contribuit decisiv la prăbuşirea regimului comunist din Cehoslovacia şi l-a consacrat pe Havel ca artizan al Revoluţiei de Catifea. Deviza sa în lupta politică anti- totalitară a fost: “Iubirea şi adevărul vor învinge ura şi minciuna”. 

 În 29 decembrie 1989, Vaclav Havel a fost ales preşedinte al Cehoslovaciei, sprijinind imediat măsuri pentru democratizarea şi decomunizarea ţării. Sub conducerea sa, Cehia a devenit cea mai performantă şi mai avansată dintre ţările postcomuniste.

Mandatele prezidenţiale ale lui Vaclav Havel au fost caracterizate ca fiind ale schimbării profunde, paşnice, dar şi convingătoare. 

Vaclav Havel avea să fie - şi să rămână - unul dintre rarele exemple de personaj public care a fost, în egală măsură, membru marcant al elitelor intelectuale şi al elitelor politice. 

Vaclav Havel şi românii
În data de 5 octombrie 2011, de ziua sa, Vaclav Havel fusese invitat la Bucureşti, pentru a participa la evenimentele organizate de Centrul Cultural Ceh.

În acel moment era, deja, grav atins de suferinţa care avea să-i aducă, foarte curând, sfârşitul.  Nu a putut călători, dar a transmis un emoţionant mesaj personal în care atingea sensibilul subiect al idealurilor din 1989, înăbuşite de himera profitului rapid.

Iată ce transmitea, Vaclav Havel, în mesajul către români, cu două luni înainte de a se stinge: “Idealul pe care îl atinsesem era că am contribuit la prăbuşirea regimului totalitar comunist şi că am făcut posibilă reîntoarcerea libertăţii în ţara noastră. Dar, din păcate, a fost la scurt timp înlocuit cu iluzia calculului cinic, cu iluzia profitului rapid, cu iluzia că toate celelalte lucruri în afara câştigului material sunt de fapt iluzii. În acelaşi timp, idealurile, emanate din spiritul creativ şi din gândirea critică, au devenit o povară şi un lucru de luat în râs. Sunt de părere că exact asta ar trebui să avem în vedere data viitoare când diverse grupări politice caută voturile noastre. 
Astăzi, nu doar ţara noastră, ci întreaga Europă tinde să cadă pradă iluziei unor soluţii tehnocratice rapide. Cu toate acestea, criza băncilor şi cea a datoriilor nu sunt altceva decât criza omului care şi-a abandonat idealurile şi a capitulat în faţa iluziei că omul poate avea totul fără sacrificiu şi fără întârziere”.

Preşedintele Vaclav Havel a vizitat România de două ori: în iunie 1994 (când a fost semnat Tratatul de prietenie şi cooperare între România şi Republica Cehă) şi în 18 mai 2002. 

Vaclav Havel - mesaj peste decenii

In data de 1 ianuarie 1990 Vaclav Havel a rostit un discurs considerat “fără vârstă”, un mesaj epocal care a fost tradus în toate limbile de circulaţie internaţională:
 “Trăim într-un mediu moral corupt. 

Moralmente suntem bolnavi căci ne-am deprins să afirmăm altceva decât gândim. 

Ne-am învăţat să nu credem în nimic, să nu ne luăm în seamă unii pe ceilalţi, să fim atenţi doar la propria persoană, la nimeni altcineva. Au fost pervertite înţelesul şi specificul unor concepte precum iubirea, prietenia, compasiunea, modestia sau iertarea şi, pentru mulţi dintre noi, mai înseamnă doar ciudăţenii de natură psihologică sau sentimente caracteristice unui timp revolut, oarecum ridicole, la urma urmelor, în epoca navelor spaţiale şi calculatoarelor. 

Puţine sunt vocile capabile să spună răspicat că deţinătorii puterii nu ar trebui să fie atotputernici şi că fermele care dau produse bio de calitate superioară, destinate doar deţinătorilor puterii, ar trebui să-şi distribuie producţia cel puţin către şcoli, către orfelinate şi către spitale dacă nu au capacitatea necesară să aprovizioneze întreaga populaţie. Fostul regim - sprijinindu-se pe ideologia sa sfidătoare şi intolerantă - a transformat omul într-o simplă forţă de producţie şi natura într-un simplu mijloc de producţie. Prin aceasta, a lovit chiar în substanţa omului şi a naturii şi în legătura ce o au ca parte a aceluiaşi întreg. A constrâns un popor înzestrat şi liber, apt să muncească pentru ţara sa, la condiţia unei rotiţe oarecare dintr-un angrenaj zgomotos şi respingător, despre care nu este limpede de ce a fost nevoie să existe. O maşinărie ale cărei piese sunt sortite, fără greş, degradării, desigur,  treptate, dar inexorabile. 

Ne-am deprins, toţi, cu regimul totalitar

Şi l-am admis ca pe un dat

Referindu-mă la atmosfera moralmente coruptă nu-i am în vedere doar pe domnii care mănâncă legume bio şi privesc pe fereastra avionului. Vorbesc despre noi toţi. 

Ne-am deprins, toţi, cu regimul totalitar, admiţându-l ca pe un dat şi, prin aceasta, am depus mărturie pentru perpetuarea lui. Altfel spus, suntem cu toţii - desigur, în diferită măsură - răspunzători pentru funcţionarea acestei maşinării totalitare. 

Nimeni nu este doar victima acestui sistem. Am participat cu toţii la statornicirea lui. 

Pe ce îmi întemeiez afirmaţiile? 

Ar fi foarte convenabil să considerăm că vom fi fiind legatarii unei rude îndepărtate ce ne-a lăsat ultimii 40 de ani ca pe o tristă moştenire de care am rămas străini. Dar noi am acceptat această moştenire parcă păcătuind pentru a ne face singuri rău. Acceptând acest adevăr vom înţelege că stă numai şi numai în puterea noastră să facem ceva. Nu-i putem considera vinovaţi, exclusiv, pe foştii conducători, pentru că ar fi nu doar neadevărat, dar şi pentru că ar însemna să trecem sub tăcere ceea ce fiecare dintre noi trebuie să facă astăzi, datoria de a acţiona individual, liber, raţional şi fără zăbavă. Să nu ne îmbătăm cu apă rece: cel mai capabil guvern din lume, cel mai bun parlament şi cel mai valoros preşedinte nu pot realiza prea multe de unii singuri. A considera că vor găsi soluţia pentru toate relele societăţii ar fi, de asemenea, o greşeală.” 

Libertatea şi democraţia presupun, implicit, atitudinea activ participativă a fiecăruia dintre noi, rezultând că acela care vorbeşte despre ele asumă pe deplin răspunderea „
CRIZA DATORIILOR SUVERANE, CRIZA EURO

La începutul lunii decembrie 2011, apărea ştirea legată de propunerea oficialilor europeni conform căreia Băncile centrale din zona euro ar putea direcţiona fonduri către Fondul Monetar Internaţional, de până la 200 miliarde de euro, pentru a lupta contra crizei datoriilor suverane. Decizia ar insemna o „ocolire” a Tratatului UE în vigoare, care interzice în mod explicit finanţarea deficitelor bugetare prin intermediul Băncilor centrale. Decizia a adus o apreciere a indicilor bursieri dar şi a adâncirii sentimentului că liderii europeni s-au decis să acţioneze în privinţa crizei care reprezintă o ameninţare pentru zona euro.

Conform acestei propuneri, Băncile centrale naţionale ar urma să direcţioneze fonduri prin intermediul Fondului Monetar Internaţional, care poate conveni asupra unor programe de asistenţă financiară de tip preventiv cu Italia sau Spania, aceste ţări fiind considerate, în acest moment, cele mai vulnerabile faţă de criza datoriilor zonei euro. Propunerea fusese discutată, anterior, la reuniunea miniştrilor de Finanţe din zona euro din 29 noiembrie 2011, la care a participat şi Mario Draghi, preşedintele Băncii Centrale Europene. 

S-a apreciat că este nevoie de un nou instrument anti-criză întrucât eforturile de a majora resursele Fondului European de Stabilitate - de la 440 miliarde euro la 1.000 miliarde euro - nu au fost încununate de succes.

Pentru ţările bogate, precum Germania, care nu mai doresc să împrumute statele cu datorie ridicată, acest program ar reprezenta, în cazul materializării sale, o sursă de finanţare care nu încalcă normele europene. 

Statele europene s-au angajat să studieze, în martie 2012, dacă este necesară sau nu majorarea plafonulului mecanismului european de stabilitate. Acum, acesta este de 500 miliarde euro. Până atunci însă, oficialii europeni trebuie să-şi dea acordul pentru împrumutul de 200 miliarde euro pentru Fondul Monetar Internaţional. Banii ar proveni de la Băncile centrale ale statelor membre ale Uniunii Europene.

Opozanţii propunerii invocă „finanţarea ilicită” a UE
Preşedintele Băncii Centrale Europene se teme că instituţia pe care o conduce va ajunge să finanţeze datoria statelor cu probleme din zona euro în cazul în care FMI va folosi cele 200 miliarde de euro pentru cumpărarea de obligaţiuni emise de aceste ţări. 

Mario Draghi atrage atenţia asupra faptului că suplimentarea bugetului FMI prin intermediul Băncilor naţionale din Euripa contravine prevederilor din tratatele Uniunii.

“Situaţia este complexă din punct de vedere juridic, iar tratatele Uniunii Europene prevăd că nu pot fi luate măsuri care să ducă la încălcarea dispoziţiilor acestora. Voi da un exemplu: dacă Băncile centrale din statele naţionale vor să împrumute Fondul Monetar Internaţional, iar Fondul va împrumuta Indonezia sau China, atunci totul este în regulă. Dacă FMI va utiliza acei bani exclusiv pentru a cumpăra obligaţiunile statelor din zona euro, atunci un astfel de comportament nu este compatibil cu prevederile Tratatului”
 a precizat preşedintele BCE.

Bundesbank a ridicat obiecţii serioase faţă de planurile summit-ului UE de a consolida Italia şi Spania prin canalizarea unor sume de până la 200 miliarde de euro din rezervele Băncii centrale prin intermediul Fondului Monetar Internaţional.

Liderii europeni au convenit la Bruxelles să mobilizeze rezervele celor 17 bănci naţionale din zona euro pentru a finanţa FMI, în speranţa că această măsură va aduce bani noi din China, Japonia şi din alte state cu potenţial financiar.

Andreas Dombret, membru al Consiliului Bundesbank, a declarat că Banca  Germaniei nu poate lua parte la nici o formă de finanţare „ilicită” a statelor UEM care au probleme, afirmând că pot fi utilizaţi mai mulţi bani doar pentru a sprijini activitatea normală a Fondului.

„Banii nu pot ajunge într-o cupă specială având, exclusiv, destinaţia Europa. Ar fi o încălcare clară a interdicţiei de finanţare monetară a statelor. Bundesbank a exclus în mod explicit acest lucru” a declarat Andreas Dombret pentru ziarul Handelsblatt. Referitor la cota Bundesbank, a menţionat că s-ar ridica la 45 miliarde de euro fiind „inerent riscantă.” Demersul  necesită autorizarea de către Parlamentul german. Dar, la rândul său, această autorizare ar conduce la încălcarea plafonului de 211 miliarde de euro stabilit de Bundestag pentru planurile de salvare destinate Uniunii Europene.

Mario Draghi a mai ridicat probleme similare, avertizând că BCE nu este dispusă să folosească FMI ca şi conductă pentru pachete de salvare secrete, în Europa. „Nu se pot canaliza bani într-un mod care ar eluda dispoziţiile tratatului. Credem că nu ar fi compatibil cu tratatul, dacă FMI ar folosi aceşti bani pentru a cumpăra exclusiv obligaţiuni europene”
 a declarat Mario Draghi.

Preşedintele Bundestag-ului, Norbert Lammert, a cerut ca planul summit-ului să fie votat de Constituanta germană, avertizând că ideea atribuirii de noi puteri comisarilor europeni, în sensul posibilităţii de a interveni în bugetele naţionale, ar intra în conflict cu suveranitatea fiscală germană.

Componenta legată de rolul FMI din cadrul summit-ului a atras critici din partea experţilor Fondului Monetar Internaţional şi a generat ostilitate în anumite cercuri din Washington.

Preşedintele american Barack Obama a declarat: „Europa este suficient de bogată, aşa încât nu există nici un motiv pentru care să nu poată rezolva această problemă. Nu vorbim despre o ţară săracă, neavând nici un fel de resurse.”
 Statele Unite ale Americii au anunţat că nu vor contribui la pachetul UE. Un grup de republicani de la Capitol Hill ar dori măsuri mai dure, precum oprirea finanţării FMI de către SUA.

Mario Bleijer, fostul şef al Băncii centrale din Argentina şi unul dintre experţii FMI, a declarat că Europa nu ar trebui să-şi transfere responsabilităţile asupra întregii lumi. „Propunerea de a utiliza FMI ca pe o conductă pentru resursele BCE - ocolind astfel restricţiile impuse de tratatele UE - şi oferind în acelaşi timp BCE statutul de creditor preferat, ar exacerba expunerea fondului la debitori riscanţi.” Bleijer a adăugat: „Acest acord ar putea fi privit ca un abuz nejustificat asupra vechimii fondului, care eliberează BCE pe nedrept de necesitatea impunerii propriilor condiţii asupra vreunuia dintre membrii săi”
.

Pe de altă parte, economistul şef al Fondul Monetar Internaţional, Olivier Blanchard, a declarat că acordul pentru o integrare economică mai profundă, încheiat de ţările europene, a fost un pas în direcţia potrivită, dar nu o soluţie completă pentru criza datoriilor zonei euro.„Sunt, de fapt, mai optimist decât am fost cu o lună în urmă. Cred că s-au înregistrat progrese” a afirmat el la o conferinţă cu temă comercială desfăşurată la Tel Aviv. „Ceea ce s-a întâmplat este important: Este o parte a soluţiei, dar nu soluţia.” Olivier Blanchard nu a enumerat măsurile suplimentare necesare. „Angajamentul de a ne da 200 de miliarde de euro face o diferenţă majoră, în sensul că putem merge şi la alte ţări şi să spunem "europenii ne-au dat bani, voi ne puteţi ajuta?” a afirmat Olivier Blanchard. „Nu ştiu dacă asta ne oferă întreaga „bazucă”, eu unul sper acest lucru.”

Autoritatea bancară europeană a avertizat creditorii să nu fie prea restrictivi în faţa riscului, întrucât efectul ar fi o criză a creditelor. 

Ca urmare a crizei financiare, băncile şi-au modificat esenţial comportamentul a precizat şeful European Banking Authority, Andrea Enria. „În acest moment, preocupările noastre se îndreaptă către faptul că băncile s-ar putea opune puternic ideii de risc, generând, în cele din urmă, o criză severă a creditării”, a declarat Andrea Enria pentru Der Spiegel.

Experţi din zona euro, BCE şi FMI au reluat discuţiile cu guvernul grec, pentru un al doilea plan de salvare. La trei zile după un summit considerat decisiv în privinţa zonei euro, Matias Mors - din partea zonei euro - Klaus Mazuh - din partea BCE - şi Pol Thomsen - din partea FMI - au revenit în Grecia pentru „o etapă-cheie” în procesul de salvare a economiei elene, a declarat, atunci, ministrul de Finanţe Evangelos Venizelos, anunţând că aveau să fie demarate „două proceduri foarte importante de implementare a unui nou împrumut stabilit la Bruxelles în octombrie şi negocierile cu creditorii pentru a şterge 50% din datoria Greciei”
.

Pachete de sprijin financiar sau stergerea datoriilor?
După ce Uniunea Europeană şi Fondul Monetar Internaţional au fost de acord cu acordarea unei sume de 67,5 milioane de euro pentru salvarea sistemului bancar din Irlanda, se poate vorbi de un sfârşit al crizei datoriilor din zona euro? Din păcate, nu. În realitate, abia s-a ajuns la mijlocul crizei, scrie Kenneth Rogoff, fost economist şef la Fondului Monetar Internaţional, în Project Syndicate. 

O creştere puternică ar putea rezolva toate problemele europene legate de datorii. Însă un asemenea scenariu este aproape imposibil, finalul mult mai previzibil fiind ştergerea datoriilor, cum s-a întâmplat în America Latină, în anii 1980. 

De exemplu, încă nu s-a încheiat perioada pachetelor de sprijin financiar, Portugalia fiind următoarea pe listă. Cu o rată de creştere anuală de sub 1% în ultimul deceniu şi cea mai complicată piaţă a muncii din Europa, este greu de anticipat cum ar putea Portugalia sa scape de datoriile sale imense, apreciază Kenneth Rogoff. 

Portughezii susţin că situaţia lor nu este atât de problematică precum cea a Greciei, care se afla deja în fază de terapie intensivă. Însă, fără un program de ieşire din recesiune şi de reluare a creşterii economice, Portugalia va fi nevoită să solicite ajutor, mai devreme sau mai târziu. 

Spania este un caz şi mai dificil. Guvernul central este solvent, însă guvernele regionale şi municipalităţile nu mai pot ţine sub control datoriile. Întrebarea este dacă guvernul central va fi „păcălit”, asemenea celui irlandez, să preia datoriile celor locale. Alegerea nu este atât de simplă, având în vedere că statul nu poate lăsa principalii jucători din economie să dea faliment. 

Însă, pachetele de sprijin pentru Portugalia şi Spania nu corespund ultimei faze a crizei, crede fostul economist şef al FMI. În cele din urmă, toate ţările cu datorii din zona euro vor avea nevoie de o restructurare a datoriilor publice sau private. De altfel, chiar şi împrumuturile din partea UE şi FMI vor trebui, până la urmă, plătite, ele ajutând ţările carora le sunt acordate doar pe termen mediu. 

În aceste condiţii, soluţia ar putea fi ştergerea datoriilor?

Având o creştere economică modestă înainte de măsurile de austeritate, aşa-numitele ţări PIGS (Portugalia, Irlanda, Grecia şi Spania) ar putea avea un „deceniu pierdut”, pe modelul latino-american. Singura modalitate prin care America Latină a putut ieşi din criză a fost transferarea datoriilor la piederi. Nu este exclus ca un scenariu similar să fie posibil şi în Europa. 

Deocamdată, însă, unicul lider european care pare să accepte un asemenea program de restructurare a datoriilor este cancelarul german Angela Merkel, care a atras de multe ori atenţia asupra faptului că Europa are nevoie de un mecanism clar de rezolvare a situaţiilor caracterizate prin intrarea în incapacitate de plată. 

De exemplu, Irlanda, cu o piaţă imobiliară prăbuşită şi bănci în pragul falimentului, nu avea cum să iasă din criză prin propriile forţe. Dar, în loc să rezolve problema cu promptitudine, specialiştii zonei euro s-au lăudat, în vară, cu „testele de stres” aplicate asupra sistemului bancar, care ar fi demonstrat că băncile irlandeze ar fi fost perfect „sănătoase”. 

Potrivit lui Kenneth Rogoff, datoriile din Europa sunt încă gestionabile în condiţiile în care s-ar implementa un program pentru restructurarea lor. 

În Irlanda, UE şi FMI a fost transferată problema datoriilor private în zona datoriilor publice. Dar, chiar şi prin „naţionalizarea” datoriilor, zona euro continuă să avanseze pe aceeaşi cale dezastruoasă cu America Latină a anilor '80. Abordând problema Americii Latine retrospectiv, ar fi fost, poate, mai bine ca o parte din datorii să fie şterse, caz în care statele respective ar fi revenit mult mai repede la crestere economică. 

Până în prezent, însă, Europa neaga că ar avea o problema, deşi recunoaşterea acestui adevăr este primul pas necesar pentru rezolvarea situaţiei.

„Euro dispare”- „Euro rezistă” - „Euro ar trebui să dispară”

„Euro dispare”

Moneda euro ar putea dispărea până la Crăciun (2011; n.a) dacă măsurile împotriva crizei nu vor fi adoptate la nivel european, avertiza, alarmist, fostul şef al Băncii Europene pentru Reconstrucţie şi Dezvoltare (BERD), Jacques Attali.

„Intrebarea care trebuie pusă este următoarea: va mai exista euro până la Crăciun? Există 50% şanse ca moneda unică să reziste până la această dată şi 50% şanse să fie cel puţin angrenată în procesul care va duce la colaps”
.

În viziunea lui Jacques Attali, pentru a preveni prăbuşirea euro, Banca Centrală Europeană (BCE) trebuie să cumpere obligaţiunile statelor europene care sunt puternic afectate de criză. El consideră că  Tratatele UE ar trebui modificate.

Jacques Attali apreciat că dacă astfel de măsuri, pe care le consideră anti-criză, nu vor fi adoptate la nivel european, va urma un dezastru.

Unul dintre cei mai cunoscuţi economişti francezi, Charles Gave, a declarat că euro nu va rezista mai mult de încă un an, considerînd că a fost o monedă disfuncţională de la început.

„Euro nu va mai exista peste un an. A fost disfuncţională de la început (...) Renunţarea la euro şi revenirea la monedele naţionale va permite alocarea potrivită a investiţiilor şi resurselor. Este cel mai bun lucru care s-ar putea întâmpla pentru pieţe”
 a afirmat Charles Gave.

Deşi nu a dat detalii despre cum se vor desfăşura lucrurile, Charles Gave crede că problemele vin din direcţia statelor care aparţin zonei euro şi care, în acest moment, au grave probleme financiare. A exemplificat prin Grecia şi Portugalia, adăugând că există riscul ca acestea să antreneze, într-un efect de domino, şi restul ţărilor din zona euro.

Jurnaliştii de la Business Insider au considerat că, în mod special, Grecia reprezintă o mare problemă. Ca atare, Grecia ar trebui să găsească singură soluţia pentru problemele cu care se confruntă, nicidecim să fie alimentată cu bani europeni.

„Europei îi va fi mai bine dacă va folosi banii pe care îi dă Greciei pentru propria recapitalizeze. Lasaţi Grecia să se descurce. Renunţati. Lasaţi-o sa intre într-un program din 12 paşi sau în orice altceva specific pentru naţiunile insolvente. E dur, dar aceasta este realitatea”
.

În acelaşi timp, ei consideră că, totuşi, renunţarea la euro ar produce mari probleme sistemului financiar european, bine ancorat în moneda comunitară.

Alţi analişti consideră că Charles Gave se înşeala în previziunile sale şi că moneda europeană va rezista.

„Euro rezistă”

Preşedintele Băncii Centrale Europene, Mario Draghi, a declarat că nu are nici un dubiu referitor la capacitatea monedei euro de a supravieţui actualei crize regionale.

Mario Draghi a declarat în Parlamentului European că este încrezător în „permanenţa” monedei euro.

Între timp, însă, Banca Centrală Europeană a avertizat asupra riscurilor legate de diminuarea stabilităţii monedei euro. În Raportul pentru Stabilitate Financiară emis de BCE se presupune că, în cel mai rău caz, s-ar putea ajunge la o nouă recesiune globală.

Potrivit BCE, riscul ca, în anul următor, să dea faliment cel puţin două bănci, a crescut la cel mai înalt nivel din ultimii patru ani, avertizând că unele bănci din zonă au devenit dependente de fondurile Băncii centrale şi s-ar putea confrunta cu „provocari semnificative”.

BCE a criticat reacţia politicienilor la criză, afirmând că situaţia s-a înrăutăţit în lipsa unor acţiuni ferme.

Mario Draghi a declarat în faţa PE: „Nu am absolut nici un dubiu cu privire la puterea monedei euro, la permanenţa şi ireversibilitatea ei”.

„Dar sunt o mulţime de oameni, în special din afara zonei, care îşi petrec o mare parte a timpului făcând speculaţii morbide, întrebându-se cum ar fi, daăa ar fi...”
.

La rândul său, Christine Lagarde, preşedinte al FMI, crede că este puţin probabil ca moneda euro să dispară în cursul anului 2012, avertizând însă că creşterea economiei globale va fi mai mică decât estimarea iniţială. 

Creşterea estimată în septembrie 2011 era de 4% - va fi, însă, mai mică, scrie „Courier Mail”. Afirmaţiile referitoare la euro au fost făcute în timpul unei conferinţe presă susţinută de Lagarde în Africa de Sud. 

Legat de faptul că Grecia ar putea părăsi zona euro, a reafirmat că va face tot ce este posibil pentru ca acest lucru să nu se întâmple

Christine Lagarde a mai afirmat că recenta criză a afectat continentul african - dar şi restul lumii – apreciind că ţările africane reprezintă o parte vitală a economiei globale. . 

Fondul Monetar Internaţional urmează să dea publicităţii un raport edificator în acest sens, cuprinzând şi revizuirea estimărilor asupra creşterii economiei globale. 

Pentru 2012, Christine Lagarde a insistat asupra nevoii ca statele sa adopte măsuri prin care să coopereze la nivel internaţional.

Optimist în privinţa euro este şi Adrian Vasilescu, consilierul guvenatorului BNR, una dintre cele mai autorizate voci în materie de finanţe şi politici monetare, care afirmă că moneda euro nu se va prabuşi, în pofida diverselor anunţuri apocaliptice.

„Euro nu are cum să cadă. Milton Friedman, părintele monetarismului, spunea că euro va dispărea în timpul vieţii mele. El e mort de 5-6 ani, euro încă trăieşte. Euro este şi va fi moneda noastră”
 a afirmat Adrian Vasilescu.
„Euro ar trebui să dispară”

Marea Britanie ar fi mulţumită dacă moneda euro ar disparea, susţine Mark Mobius, preşedintele executiv al Templeton Asset Management, explicând ce ar avea britanicii de câştigat în urma revenirii la monedele naţionale în Europa.

„Marea Britanie ar fi foarte bucuroasă dacă moneda euro ar dispărea pentru că revenirea la monedele naţionale creează oportunităţi de speculaţii financiare, iar Londra are o reputaţie pentru speculaţii financiare pe valute”
 a declarat Mark Mobius.

Mark Mobius, considerat un guru al pieţelor emergente pentru experienţa de peste 30 de ani pe care o are pe pieţele din Asia, apreciază că economia Marii Britanii are în faţă vremuri grele, confruntându-se cu riscul recesiunii.

Recent, perspectivele de creştere economică pentru această ţară au fost revizuite de la 1,7% la 0,9% pentru acest an şi de la 2,5% la 0,7% pentru 2012. 

De asemenea, numărul şomerilor a crescut la 2,62 milioane, maximul ultimilor 15 ani, în timp ce numărul tinerilor fără un loc de muncă a atins pragul de un milion pentru prima dată după1992.

Chiar dacă rata anuală a inflaţiei a atins, în septembrie 2011, 5,2%, marile grupuri financiare cu sediul în City-ul londonez continuă să înregistreze profituri de miliarde de dolari în pofida crizei.

Ca un „ecou” al lui Mark Mobius, fostul ministru de Externe al Marii Britanii, Jack Straw, a afirmat ca miniştrii britanici trebuie să conceapă un plan de urgenţă, deoarece „euro, în forma sa curentă, se va prăbuşi”. „În loc să se ascundă în spatele unor formulări de genul „nu este potrivit” sau „nu ar trebui sa speculăm”, guvernul ar trebui sa recunoască faptul că zona euro nu are cum să supravieţuiască”, a precizat Straw în faţa Parlamentului britanic. 

„Este responsabilitatea Guvernului britanic să fie deschis faţă de popor cu privire la perspectivele alternative”
, a adăugat el. 

Criza zonei euro - efect al greşelilor comise de liderii europeni
Criza din zona euro, care a erupt în urma cu trei ani şi a escaladat în ultimele 12 luni, poartă amprenta unor grave greşeli comise de liderii europeni, consideră analiştii.

CNN a prezentat zece greşeli esenţiale făcute de liderii europeni în administrarea aceastei probleme, care este departe de a se rezolva. 
Dacă istoria se va repeta - sau nu - depinde de cum va fi fost învăţată această lecţie, astfel încât să fie evitate crize viitoare. 

În opinia specialiştilor de la Oxford, aceste eşecuri ale conducătorilor europeni sunt de natură politică, democratică şi, evident, economică. 

Kristy Hughes, de la prestigioasa universitate britanică, vine cu explicaţiile şi posibilele soluţii.

1. Dezechilibrul legăturilor de putere între statele membre. 

În acest punct apare întrebarea: care sunt statele care contează în Uniunea Europeană? Cele mai mari economii, Franţa şi Germania? Cele 17 ţări care au adoptat moneda euro? Sau toate cele 27 de state membre - incluzându-le şi pe cele 10 care nu fac parte din zona euro?

 Răspunsul este complex.

Franţa şi Germania, care au investit mult în proiectul euro, au asumat rolul de lideri. Deciziile luate numai de aceste ţări şi cei câţiva oficiali numiţi, nu aleşi, reprezintă “cel mai rău lucru dintre toate”. 
Acest lucru a facut ca toate celelalte 15 state ale zonei euro să fie marginalizate în cadrul negocierilor - restul de 10 state membre UE, dar situate în afara zonei euro, neintrând, practic, în discuţie.

2. Lipsa de viziune politică şi strategie europeană. 

Pe langă discuţiile despre echilibrarea bugetelor, regiunea are nevoie de o viziune “care să arate că Uniunea Europeana reprezintă mai mult decât o monedă unică, dar că are un scop politic, social şi economic”. În plus, ţările europene nu pot cere investiţii pentru 10 sau 20 de ani dacă nu prezintă o viziune clară asupra unor scopuri comune. Mai ales în ţările în care au loc discuţii legate de diminuarea suveranităţii.

3. Lipsa soluţiilor politice

Măsurile de austeritate sunt departe de a fi singura şi cea mai bună soluţie, leacul-minune împotriva crizei din zona euro, impus de Franţa şi Germania. Membrii UE au înaintat foarte puţine soluţii alternative. Grecia şi Portugalia, care au acceptat soluţia-minune, au comentat critic măsurile de austeritate, precizând că reducerea drastică a cheltuielilor va înăbuşi orice creştere viitoare şi va avea ca principal efect o generaţie pierdută. 

4. Greşeala de a nu aşeza cetăţeanul pe primul loc 

Liderii europeni au acţionat fără a da atenţie faptului că oamenii îşi pierd speranţa în ţări precum Spania. Aici, şomajul în rândul tinerilor a ajuns la 40%.Kristy Hughes consideră că şefii guvernelor care nu oferă speranţe propriilor cetăţeni nu merită titulatura de lideri.

5. Neglijarea rolului Uniunii Europene pe scena mondială 

Liderii europeni şi-au întors privirea de la politica externă într-o perioadă importantă, marcată de revoltele apărute în tările din sudul Mării Mediterane şi din Orientul Mijlociu. 

După “Primavara Arabă”, Europa ar trebui “să-şi revendice şi să-şi definească rolul în noua ordine, pentru a-şi putea păstra influenţa”.
6. Apariţia guvernelor tehnocrate

Două ţări din zona euro, Grecia şi Italia, sunt conduse de tehnocraţi. 

Numirile lui Lucas Papademos şi Mario Monti reprezintă, în opinia lui Hughes, un eşec al democraţiei la nivel naţional şi internaţional.

7. Deficienţele democratice ale Uniunii Europene

Slăbiciunile Uniunii Europene au apărut cu mult timp înainte ca recesiunea din zona euro să ia avânt. Olandezii, francezii şi irlandezii au respins, prin vot, noile prevederi constituţionale referitoare la Uniune, semnalând, astfel, lipsa de coeziune. 

8. Eşecurile macroeconomice 
Germania şi Marea Britanie au sprijinit ideea că o disciplină bugetară mai riguroasă este răspunsul problemelor unor ţări precum Grecia, Portugalia, Irlanda şi Italia, care au datorii mari şi speranţe mici că şi-ar putea plăti împrumuturile prea curând.
Numeroşi economişti au dezaprobat ideea că “tăierile” sunt cheia rezolvării unei crize. Aceste ţări sufereau deja din cauza creşterii insuficiente, iar măsurile de austeritate au ca efect scăderea cererii de bunuri şi servicii.

9. Eşecurile microeconomice 

Proiectul zonei euro a demonstrat că, fără nivele similare de productivitate, tensiunile economice de care suferă membrii uniunii monetare vor deveni şi mai vizibile.

Salariile, preţurile şi rata şomajului, precum şi alţi factori, vor continua să varieze la scară largă în rândul ţărilor membre.

10. Eşecul înfruntării pieţelor financiare 

Eşecul liderilor europeni de a reasigura pieţele financiare în legatură cu Grecia a intensificat costul şi dimensiunea actualei crize. 

Astfel, zona euro se află într-o situaţie în care, curând, este posibil ca unele economii mari, precum Italia, să nu se mai poată autofinanţa, firesc: prin piaţa creanţelor.

Germania - prima ţintă a criticilor privind vinovăţia pentru criza zonei euro
În codiţiile în care a devenit evident că marile puteri europene nu pot cădea de acord asupra uneia şi aceleeaşi soluţii pentru rezolvarea crizei, unii analişti acuză Germania ca vrea să impună celorlalte ţări europene masuri de austeritate pe termen lung.

“Angela Merkel nu propune o uniune fiscală, contrar declaraţiilor sale. Ea vrea să înfiinţeze un club de austeritate, un pact de stabilitate cu steroizi”. “Scopul ei este să impună măsuri de austeritate de lungă durată, cu reguli bugetare gândite pentru fiecare naţiune. Ea a respins eurobondurile pentru că acestea ar reduce presiunea impusa de disciplina fiscală” este de părere Wolfgang Munchau 
.

Germania a fost şi ţinta atacurilor economistului britanic John Weeks, profesor la University of London.“În Europa, problema este Germania. Excedentul comercial uriaş al acestei ţări este echivalent cu deficitul comercial al majorităţii statelor europene” a declarat John Weeks citat de publicaţia turcă Hurriyet. 

El a precizat că, dacă Germania nu va reduce nivelul acestui indice, criza se va accentua din cauză că exporturile se vor scumpi. În schimb, această ţară va importa mai mult şi va exporta mai puţin.

“Toate afirmaţiile conform cărora grecii sunt leneşi şi ies devreme la pensie sau că italienii muncesc mai puţin decât nemţii nu sunt adevărate. Italienii au lucrat 38 de ore pe săptămână în 2009, iar grecii au muncit 28,5 ore, în timp ce media pentru germani a fost de 35,7 ore” a mai menţionat economistul britanic.
Franţa- a doua ţintă a criticilor privind vinovăţia pentru criza zonei euro

Guvernul francez pare să nu înţeleagă adevăratele implicaţii ale monedei unice europene, pe care o împarte cu alte 16 state, sunt de părere analiştii. 

Reacţia oficialilor francezi la ameninţarea agenţiilor de evaluare financiară privind reducerea ratingul de ţară s-a redus la reacţii vocale faţă de Marea Britanie, stat important din Uniunea Europeana care refuză explicit să facă parte din acordul de guvernanţă fiscală. 

Guvernatorul Băncii centrale a Franţei, Christian Noyer, a afirmat că agenţiile de evaluare ar trebui să retrogradeze Marea Britanie. Ministrul francez de Finanţe, François Baroin, a declarat că este mai bine să fii francez decât britanic, în condiţiile economice actuale. Premierul François Fillon a subliniat că Marea Britanie are datorii şi deficit mai mari decât Franţa. 

Politicienii francezi nu recunosc, însă, importanţa unui fapt: întrucât se află în afara zonei euro, prin urmare are propria monedă, Marea Britanie nu este expusă riscului de a intra în incapacitate de plată. 

Dacă investitorii nu vor mai dori să finanţeze deficitul bugetar, Franţa va fi nevoită să-şi declare incapacitatea de plată. Din acest motiv, obligaţiunile emise de guvernul francez sunt considerate mai riscante, iar dobânzile cerute sunt mai mari, chiar daca Franţa are un deficit de 5,8%, în timp ce Regatul Unit are un deficit de 8,8% din Produsul Intern Brut. 

Există încă un motiv pentru care situaţia Marii Britanii este mai puţin riscantă decât a Franţei, este de părere Martin Feldstein, profesor de economie la Universitatea Harvard şi fost preşedinte al Biroului Naţional de Cercetare Economică din SUA, citat de Project Syndicate. Regatul Unit îşi poate reduce deficitul de cont curent prin deprecierea lirei sterline, un lucru pe care, Franţa, din nou, nu-l poate face cu moneda euro. De fapt, exact asta au facut britanicii: au adus ratele de schimb euro-liră sterlină şi dolar-liră sterlină la un nivel competitiv. 

În prezent, deficitele fiscale şi de cont curent sunt cele mai evidente simptome ale eşecului euro. Însă, criza creditelor şi slăbiciunea băncilor din zona euro sunt mai importante. De asemenea, diferenţele dintre ratele de şomaj din diferitele state din zona euro sunt încă o expresie a efectului advers al impunerii unei monede unice unui grup eterogen de ţări. 

Preşedintele Nicolas Sarkozy şi alţi politicieni francezi sunt, fără îndoială, supăraţi ca summit-ul din 8-9 decembrie 2011 nu a avut ca rezultat acceptarea unanimă a soluţiei fiscale susţinută de Germania şi de Franţa. 

Franţa consideră că acceptarea unanimă a ideii modificării Tratatelor UE ar fi echivalat cu sporirea ponderii rolului şi importanţei sale în Europa - şi, nu în ultimul rand, în lume. Acest scop este mult mai dificil de atins acum, faţă de începutul crizei din zona euro. Prin atacul împotriva Marii Britanii şi încercarea a determina creşterea costurilor de finanţare pentru aceasta, Franţa a creat o stare conflictială şi tensiuni pe tot continentul. 

Stoparea crizei financiare din zona euro nu necesita o uniune politica sau o promisiune de ajutor financiar din partea Germaniei. Depinde de fiecare ţară în parte, din zona euro - cu o menţiune aparte pentru Italia, Spania şi Franta - să opereze schimbări în propria atitudine faţă de cheltuieli, taxe şi impozite, să convingă investitorii că fac eforturi pentru a avea surplusuri bugetare şi să reducă nivelul datoriilor. 

Astfel, Franţa ar trebui să se concentreze pe propriile probleme fiscale şi pe situaţia băncilor comerciale, atacul împotriva Marii Britanii nefiind în măsură să-i rezolve situaţia, conchide Martin Feldstein .

Italia - principalul risc pentru euro
Cu o datorie externă uriaşă, costuri de împrumut extrem de mari, nevoia de a accesa pieţele de fonduri şi o prezenţa foarte activă a grupărilor de mare criminalitate organizată în domeniul economiei şi al cametei, care a luat o îngrijorătoare amploare, Italia reprezintă principalul risc pentru moneda euro, conform Agenţiei Fitch. 

Italia se confruntă cu o cantitate “dezamăgitoare” de obligaţiuni guvernamentale ce trebuie replătite în 2012, iar faptul că liderii europeni nu au găsit un numitor comun privind implementarea unei măsuri de protecţie a regiunii pune presiune pe ratingul acestei ţări, a declarat David Riley, reprezentant al Agenţiei Fitch, la o conferinţă din Londra.

Lipsa unui “plan de protecţie” credibil din partea Italiei este un serios motiv de îngrijorare pentru zona euro, a continuat David Riley.

O rată a obligaţiunilor guvernamentale cu 4% peste cele ale Germaniei, în combinaţie cu un Produs Intern Brut real zero, ar putea fi bombă pentru Italia.

Crima organizată a câştigat teren în economia Italiei în timpul crizei financiare. Mafia, considerată cea mai mare bancă a ţării, a “sugrumat” mii de mici întreprinzători.

Împrumuturile cu camătă date de grupările crimeo organizate au devenit “urgenţă naţională” se arată într-un raport al grupului anti-criminalitate SOS Impresa, potrivit Reuters. Crima organizată a generat o cifră de afaceri de 140 de miliarde de euro şi profituri de peste 100 de miliarde de euro.

“Cu lichidităţi de 65 de miliarde de euro, Mafia este banca numarul 1 a Italiei” afirmă grupul SOS Impresa, cu sediul în Palermo, care se opune extorcării micilor întreprinzători.

Grupările crimei organizate, precum Cosa Nostra din Sicilia, Camora din Neapole sau 'Ndragheta din Calabria, au “strangulat” economia Italiei, având un profit echivalent cu 7% din producţia naţională.

Cămătăria a devenit o puternică sursă de profit, pe langă traficul de droguri, contrabanda cu arme, prostituţia, jocurile de noroc şi escrocheriile.

Planul UE şi FMI pentru Grecia: privatizări de 50 miliarde euro
„Anul 2011 înseamnă cea mai grava recesiune traversată vreodată de aceasta tara, aşteptându-se o contracţie a PIB de peste 5,5%” a declarat premierul Greciei, Lucas Papademos, la mijlocul lunii decembrie 2011, în cadrul unei conferinte organizate de Camera de Comerţ americano-elenă, adaugând că „avem de urmat o cale dură”.

A fost al patrulea an consecutiv de declin al PIB-ului Greciei, care estimase o contracţie a PIB de cel mult 5,5% în 2011. 

Exprimându-se pentru prima dată în public de la numirea sa în fruntea unui guvern de coaliţie (în 11 noiembrie 2011) premierul Greciei a salutat deciziile summit-ului european din 9 decembrie 2011 privind disciplina financiară a ţărilor membre. „Grecia are un interes aici” pentru consolidarea economiei sale şi „stabilizarea” sistemului bancar, a afirmat premierul elen.

„Această disciplină ne va permite să evităm repetarea deficitelor bugetare ce ne-au dus la această criză şi ar trebui să aducă Grecia în 2012 la un excedent primar bugetar ce va da semnalul de recăpătare a încrederii în 2013” a mai precizat Lucas  Papademos.

„Reforma administraţiei publice este prioritatea guvernului de coaliţie” a declarat premierul Greciei în faţa unei audienţe formate din antreprenori, enumerând măsurile pe care le considera oportune pentru încurajarea investiţiilor „reforma radicală a mecanismului de colectare a impozitelor”, „bătălia împotriva evaziunii fiscale” şi „accelerarea privatizărilor”. „În 2012, investiţiile private vor atinge cel puţin 9 miliarde de euro”.

„Planul de însănătoşire a economiei elene” în viziunea UE şi FMI prevede privatizări de 50 de miliarde de euro până în 2015.

„Fac apel să profitaţi de ocazie şi să investiţi în ţară... să participaţi la acest efort supraomenesc, nu este timp de pierdut, este momentul responsabilităţii”
 a conchis Lucas Papademos.

Trimiterea la faptul că „planul de însănătoşire a economiei elene”, în viziunea UE şi FMI prevede privatizări de 50 de miliarde de euro a fost făcută la câteva zile după ce Fondul Monetar Internaţional exclusese posibilitatea de a creşte sprijinul financiar acordat Greciei prin intermediul unui nou împrumut. 

„Misiunea nu este aici pentru a discuta despre un nou program”
 a declarat şeful misiunii FMI în Grecia, Poul Thomsen.

Poul Thomsen a făcut declaraţia la Atena, unde, începând cu 12 decembrie 2011, a discutat cu guvernul elen şi cu ceilalţi doi membri ai "troikăi" de creditori publici ai ţării (Banca centrală şi Comisia Europeana) cu privire la politica economică a noului executiv, instalat în funcţie în noiembrie 2011.

Ministrul elen de Finanţe, Evangelos Venizelos, a declarat că aceste negocieri ar trebui sa conducă la un nou plan de finanţare pentru Grecia „în valoare de 89 miliarde de euro până la sfârşitul lunii ianuarie”
 2012.

Poul Thomsen a subliniat că FMI nu participă la un astfel de plan şi va continua să lucreze în cadrul celor 30 de miliarde acordate în mai 2010.

Anterior acestui moment, Grecia se angajase în scris faţă de UE şi FMI, sa adopte „toate măsurile necesare” pentru aplicarea planului european de redresare a economiei sale.

„Guvernul va lua orice măsură necesară pentru a (...) realiza obiectivele programului de redresare a economiei, crucial pentru ameliorarea vieţii în Grecia” precizase Lucas Papademos într-o scrisoare adresată liderilor Uniunii Europene şi Fondului Monetar Internaţional.

Scrisoarea fost trimisă către Herman Van Rompuy (UE),  Jose Manuel Barroso (Comisia Europeană), Jean-Claude Trichet (zona euro), Mario Draghi (Banca Centrală Europeană) şi Christine Lagarde (Fondul Monetar Internaţional).

Premierul Papademos a subliniat în această scrisoare că „Guvernul este puternic angajat să pună în aplicare măsurile actualului plan economic”, „să elaboreze un nou plan plurianual credibil” şi „să finalizeze schimbul obligaţiunilor statului grec deţinute de creditorii privaţi, lucru care va contribui la viabilitatea datoriei greceşti”.

Conform Standard & Poor's: zona euro va intra în recesiune în 2012
Agenţia de evaluare financiară Standard & Poor's (S&P) estimează, într-un raport din decembrie, că zona euro va intra în recesiune în primul trimestru din 2012.

Analiştii agenţiei apreciază că, în a doua jumătate a anului 2012, este posibil ca zona euro să înregistreze o revenire moderată. Declinul care afectează economiile din Spania, Portugalia şi Grecia ameninţă să se extindă către alte state din zona euro, printre care Germania şi Franţa, avertizează Standard & Poor's.

De asemenea, în raportul său semestrial cu privire la perspectivele economice, Organizaţia pentru Cooperare şi Dezvoltare Economica (OECD) şi-a revizuit semnificativ în jos estimările faţă de precedentele prognoze. Pentru zona euro, revizuirea este drastică. OECD prognozează că în primul trimestru al anului 2012, economia celor 17 state din zona euro va înregistra o contracţie. 

OECD a recomandat Băncii Centrale Europene să-şi majoreze achiziţiile de obligaţiuni guvernamentale şi să continue procesul de reducere a dobânzii de referinţă. „Perspectivele slabe pentru economia zonei euro şi scăderea inflaţiei sunt argumente puternice pentru noi reduceri ale dobânzii de bază” precizează OECD. 

BĂTĂLIA  PETROLULUI: ÎNTRE PRINCIPII ŞI PREŢUL BARILULUI

Pe 1 decembrie 2011 Uniunea Eeuropeană a extins sancţiunile împotriva Iranului. 

Cauza: programul său nuclear. Dar, discuţiile pe tema unui embargo european asupra importurilor de petrol iranian au continuat. Miniştrii de Externe ai statelor membre UE au adăugat 180 de companii şi oficiali pe lista care prevede interdicţii de călătorie şi îngheţarea conturilor. 

Reuniţi la Bruxelles, miniştrii au convenit să continue „sancţiunile puternice” suplimentare împotriva unor noi sectoare „inclusiv cel al energiei”. UE îngheţase, deja, activele a sute de companii iraniene şi a aplicat, începând cu iulie 2010, interdicţia referitoare la noi investiţii în sectorul petrolier şi al gazelor.

La nivel global, programul nuclear iranian a făcut obiectul a patru serii de măsuri economice şi financiare adoptate de ONU, din 2007. 

Noul set de sancţiuni decis de UE în data de 1 decembrie 2011 este urmarea raportului Agenţiei Internaţionale pentru Energie Atomică (AIEA) care confirmă suspiciunile occidentalilor referitoare la faptul că Teheranul a lucrat la fabricarea armei atomice. 

Citând mii de pagini de documente, fotografii făcute din satelit şi informaţii obţinute de la 10 state membre, AIEA a precizat că Iranul face paşi către dezvoltarea bombei nucleare, deşi republica islamică a susţinut că programul său este pur civil. Guvernul Iranului a respins acuzaţia, declarând că, de fapt, doreşte o tehnologie nucleară pentru furnizarea energiei către populaţia sa, care este în creştere.

Următorul pas ar urma să fie un embargo aplicat importurilor europene de petrol. 

Surse din guvernul de la Londra, citate de Reuters, au precizat că Marea Britanie susţine ideea unui embargo pe importurile de petrol iranian şi că ar fi atât de decisă în această privinţă încât ar putea merge mai departe chiar şi unilateral. 

Sancţiunile britanice au prevăzut, până acum, printre altele, îngheţarea tuturor relaţiilor cu băncile iraniene, inclusiv cu Banca centrală. Deciziile au fost luate după publicarea unui raport ONU privind dimensiunea militară a programului nuclear iranian. Acestea se adaugă sancţiunilor anunţate anterior de SUA şi Canada. 

Britanicii nu sunt, însă, singurii care au avut în vedere embargo-ul. 

Franţa a anunţat că doreşte un embargo pe importurile de petrol din Iran. Într-un interviu acordat publicaţiei l'Express, ministrul francez de externe, Alain Juppé, a declarat că „Franţa doreşte sancţiuni de natură să paralizeze regimul iranian: un embargo pe importurile de petrol şi îngheţarea conturilor Băncii centrale”.

Statele care susţin acest embargo sunt de părere că o astfel de măsură ar priva Teheranul de sursele de finantare necesare pentru dezvoltarea armei nucleare.

Nu toate statele europene susţin, însă, respectiva măsură.

Miniştrii de externe din UE au adoptat sancţiuni suplimentare împotriva Teheranului la 1 decembrie 2011, dar nu au reuşit să se pună de acord asupra interzicerii importurilor de petrol. 

Comisarul european pentru Energie, Guenther Oettinger, a declarat că UE are nevoie de o poziţie comună în acest sens.

„Noi nu ne temem de sanctiuni sau un embargo asupra petrolului iranian” a subliniat Rostam Qasemi, ministrul Petrolului din Iran la finalul celei de-a 160-a reuniuni a Organizatiei tarilor exportatoare de petrol (OPEP) desfăşurată la Viena în decembrie 2011. Reuniunea a fost prezidată de Iran.

“Nu cred că Uniunea Europeana va decide (…) un embargo asupra petrolului iranian. Iranul este un actor foarte important pe piaţa petrolului, suntem al doilea producător din OPEP”
 a continuat el. 

Uniunea Europeană importă zilnic în jur de 450.000 barili de petrol iranian. Italia este cel mai mare importator, cu 183.000 de barili, urmată de Spania şi Franţa.

Surse din industria petrolieră citate de Reuters afirmă că statele europene ar putea discuta cu Arabia Saudită pentru a compensa deficitul de petrol provocat de un eventual embargo.

Misiunile diplomatice - teatre de acţiuni
Discuţiile partenerilor europeni privind sancţiunile rezervate Iranului au fost impulsionate de atacul brutal al protestatarilor iranieni împotriva ambasadei britanice de la Teheran.

Între Teheran şi Londra s-a dus o adevărată luptă, misiunile diplomatice fiind teatrele de operaţiuni - uneori la propriu, alteori la figurat. 

S-au expulzat diplomaţi, unii angajaţi locali ai ambasadei britanice de la Teheran au fost anchetaţi cu brutalitate, presa internaţională a suportat rigorile cenzurii. 

Ambasada britanica de la Teheran, devastată; cenzură pentru presa internaţională

Ştirea ca Londra a impus noi sancţiuni Teheranului, dupa publicarea raportului AIEA, care arata ca Iranul dezvolta arme nucleare, a provocat furia iranienilor.

Zeci de protestatari iranieni s-au adunat în faţa ambasadei Marii Britanii din Teheran. Manifestaţia a devenit violentă. Protestatarii au intrat cu forţa în sediul ambasadei, au distrus un portret al reginei Elisabeta a II-a a Marii Britanii, au dat jos drapelul Marii Britanii de pe cladire, l-au incendiat şi, în locul lui au arborat steagul Iranului. Pe clădire a fost montat un banner având imprimat un sfânt şiit din secolul al VII-lea, Imam Hussein. A fost incendiat un autoturism, au fost devastate birouri, au fost aruncate pe geam documente oficiale. Atacul asupra ambasadei Marii Britanii a durat câteva ore, fiind precedat de un marş autorizat de catre guvernul iranian. 

Autorităţile iraniene au interzis reprezentanţilor presei internaţionale să relateze în direct despre evenimentele de la misiunea diplomatică britanică din Teheran, luată cu asalt de către demonstranţii pro-guvern. „Informăm toţi reprezentanţii instituţiilor de presă străine că prezenţa lor la protestele din oraş, în special la cele din faţa ambasadei Marii Britanii şi la cele din gradina Gholhak, este interzisa” le-a transmis jurnaliştilor responsabilul cu presa externă a guvernului de la Teheran.

Incidentul a adâncit izolarea diplomatică a Iranului şi a sporit semnificativ tensiunile între Teheran şi capitalele occidentale.

Replica britanică: ambasadorul Marii Britanii, retras de la Teheran - diplomaţii iranieni, expulzaţi de Londra

 Ocuparea misiunii diplomatice britanice de către protestatarii iranieni a primit o replică dură. Marea Britanie a decis să îşi retragă ambasadorul de la Teheran şi să expulzeze întregul corp diplomatic iranian de la Londra.

Măsurile au reprezentat, practic, o suspendare a relaţiilor diplomatice dintre cele două ţări. Şeful diplomaţiei britanice a justificat gestul precizând că atacul de la Teheran nu avea cum să se producă “fără consimţământul până la un anumit punct”
 al regimului iranian.

Italia, Germania şi Franţa acţionează solidar cu Marea Britanie; SUA consideră atacul “inacceptabil”

Marea Britanie a beneficiat de susţinere solidară din partea altor state. 

Italia a anunţat că are în vedere închiderea ambasadei din Teheran şi vrea asigurări din partea Iranului că diplomaţii săi vor fi bine paziţi, a declarat ministrul de Externe, Giulio Terzi. „Căutăm garanţii ferme din partea iranienilor. Ne gândim serios dacă ambasadorul nostru, Alberto Bradanini, şi restul diplomaţilor de la Teheran vor mai rămâne mult timp acolo”
.

 Precizările au fost făcute dupa atacurile asupra ambasadei Marii Britanii la Teheran.

Franţa a decis să reducă temporar personalul ambasadei sale din Teheran ca “măsură de precauţie” după devastarea ambasadei Marii Britanii şi a generat proteste la nivel internaţional. Ambasadorul Franţei la Teheran a fost rechemat pentru consultări - în semn de solidaritate cu Marea Britanie. 

Londra a beneficiar de susţinere şi din partea Germaniei, care a anunţat că îşi recheamă, temporar, ambasadorul la Teheran, pentru consultări. De asemenea, şeful diplomaţiei germane, Guido Westerwelle, a dispus convocarea ambasadorului Iranului la sediul Ministerului Afacerilor Externe.

Preşedintele Statelor Unite, Barack Obama, a calificat ca “inacceptabil” atacul împotriva ambasadei britanice, avertizând Teheranul că are “responsabilitatea de a proteja misiunile diplomatice”. 

“Suntem profund tulburaţi de asaltul împotriva Ambasadei Marii Britanii în Iran. Acest tip de comportament este inacceptabil şi îndemn cu fermitate guvernul iranian să-i pedepsească pe vinovaţi” a precizat  Barack Obama, completând că protejarea reprezentanţelor străine “constituie o obligaţie internaţională, pe care trebuie să o respecte toate ţările” iar “faptul că forţele antirevoltă sunt incapabile să reia controlul la ambasadă arată că guvernul iranian nu îşi ia obligaţiile internaţionale în serios”
.

Principiul dominoului. Grecia depinde de petrolul iranian

Fragila economie a Greciei, stat membru al zonei euro, depinde de petrolul iranian. Dependenţa se adânceşte în condiţiile în care, conform datelor publice, sursele sale de finanţare sunt foarte reduse, iar FMI s-a pronunţat, în decembrie 2011, împotriva acordării unui nou împrumut pentru Grecia. 

Grecia se bazează pe Iran pentru cea mai mare parte a necesarului de petrol, întrucât traderii au renunţat să mai aprovizioneze, iar băncile refuză să asigure finanţare ca urmare a temerilor că statul elen ar putea intra în faliment.

Potrivit traderilor, Grecia a apelat la Iran pe post de furnizor de ultimă instanţă, în pofida presiunilor tot mai mari din partea SUA şi UE pentru încetarea relaţiilor comerciale cu Iranul.

Modul în care au fost stopate, aproape total, tranzacţiile petroliere cu Grecia, care are patru rafinării, arată cum ar putea fi afectat drastic comerţul în Europa din cauza deficitului de încredere cauzat de criza datoriilor suverane. „Nu putem face afaceri cu ei. Exista prea mult risc. Poate traderii independenţi să fie dispuşi”
 a precizat un trader de la o mare companie petrolieră internaţională.

Din cauza lipsei creditării, Grecia este nevoită să oprească achiziţiile de petrol din Orientul Mijlociu.

Un al doilea trader a declarat că, deşi grecii au efectuat plăile la timp, riscul conservării relaţiilor comerciale cu acest stat este prea mare. „Departamentul nostru de finanţe tocmai a refuzat o tranzacţie cu ei. Nu este vorba că nu ar fi plătit. Este doar o măsură de precauţie”
 a subliniat un trader de la o companie implicată în tranzacţii cu materii prime.

Reticenţei traderilor i se adaugă comportamentul reticent al băncilor de a finanţa tranzacţii în Grecia. „Nu am găsit vreo banca disponibilă să finaţeze. Băncile nu vor să finanţeze tranzactii cu grecii. Am ratat nişte oportunităţi bune” a precizat un al treilea trader.

Peste două treimi din traderii europeni contactaţi de Reuters au afirmat că lipsa finanţărilor bancare a forţat Grecia sa opreasca achiziţiile de petrol din Rusia, Azerbaidjan şi Kazahstan, în ultimele luni. „Când vorbeşti cu grecii, nu fac un secret din faptul că supravieţuiesc cu petrol iranian, întrucât, alţii, pur şi simplu nu vor să le vândă în actualul climat”
 a dezvăluit un alt trader.

Cea mai mare companie petrolieră din Grecia, Hellenic Petroleum, a negat că ar avea dificultăţi legate de achiziţia de petrol şi a refuzat să facă vreun comentariu legat de sursele de aprovizionare. Compania Motor Oil, aflată pe locul al doilea în Grecia - după capacitatea de rafinare - a refuzat, la rândul său, să comenteze.

Blocarea strâmtorii Ormuz - pericol pentru securitatea energetică internaţională

Iranienii au amenintat că vor bloca strâmtoarea Ormuz - foarte importantă pentru transportul petrolului în intreaga lume - dacă ţările occidentale îi vor afeca, prin embargo, comerţul cu petrol. Consecinţele pot fi grave pentru planetă dacă regimul de la Teheran pune în aplicare acest plan.  

Potrivit statisticilor, 14 petroliere trec zilnic prin strâmtoarea Ormuz, cea mai importantă cale de tranzit pentru ţiţei. Tocmai acest punct vital pentru aprovizionarea cu hidrocarburi a lumii a devenit cel mai recent front de luptă - deocamdată, verbală.  Prin strâmtoarea Ormuz trec, zilnic, nu mai puţin de 15,5 milioane barili de petrol. 

Scânteia a fost remarca vicepreşedintelui iranian, Mohammd-Reza Rahimi, potrivit căruia „dacă ţările occidentale impun sancţiuni petrolului iranian, atunci Iranul nu va permite nici unei picături de petrol să treacă prin strâmtoarea Ormuz”. 

Comandantul marinei iraniene, amiralul Habibollah Sayari, a declarat că Iranului i-ar fi la fel de uşor să închidă strâmtoarea „ca şi cum ar bea un pahar cu apă”
.

Oficialul iranian Parviz Sarvari a anunţat că Iranul va trece la acţiuni concrete în această zonă strategică foarte importantă. „Dacă lumea vrea sa facă din această regiune una fără securitate, atunci Iranul va face ca lumea să fie, la rândul ei, în pericol”
.

Anterior, Teheranul ameninţase că va opri distribuţia resurselor energetice către ţările membre ale Uniunii Europene care vor sprijini impunerea unor noi sancţiuni Iranului. „Iranul deţine 50% din resursele energetice ale lumii şi poate decide să lase Europa în frig”
 declarase adjunctul şefului statului major al Gărzii Revoluţionare din Iran, generalul Hossein Salami.
Sancţiunile impuse de Iranului de catre SUA - pro şi contra
Preşedintele SUA, Barack Obama, a semnat, în ultima parte a lunii decembrie 2011, o nouă lege care întăreşte sancţiunile impuse sectorului financiar iranian. Actul normativ permite guvernului american să îngheţe conturile oricărei instituţii financiare străine care deruleaza afaceri (cu precădere, afaceri cu petrol) cu Banca centrala a Iranului.

Sancţiunile vizează atât băncile private cât şi cele controlate de guvern şi vor intra în vigoare într-un interval de două-şase luni, cât durează avertismentul, în funcţie de tranzacţiile efectuate în această perioadă.

Conform opiniei unor analişti, nu este clar cum se va rasfrânge asupra economiei globale un embargo total asupra importurilor de petrol iranian, dar, înainte de a lua o astfel de decizie, UE trebuie sa calculeze bine eventualele consecinţe negative. 

Un reprezentant al administraţiei Obama a explicat că intenţia guvernului american este de a „implementa această lege într-o manieră etapizată, pentru a evita repercusiunile pe piaţa petrolului şi pentru a ne asigura că doar Iranul are de suferit, nu şi restul lumii”
. 

Banca centrală a Iranului este principalul organism care gestionează veniturile din petrol ale regimului de la Teheran, deci sancţiunile americane ar putea lovi sursa de bani a conducerii iraniene. De altfel, sancţiunile, atât cele americane cât şi cele europene, stau la baza celui mai recent scandal americano-iranian.

Iranul, al doilea mare exportator de petrol din cadrul OPEC,  după Arabia Saudită, atrage 80% din resursele valutare ale ţării cu preponderenţă din exportul „aurului negru”.

Pe de altă parte, congresmanul republican Ron Paul, luând cuvântul pe tema sancţiunilor impuse de SUA Iranului, a explicat că acestea sunt acte de agresiune atât faţă de Iran cât şi faţă de alte ţări, precum Rusia şi China. 

De ce? 

Pentru că aceste sanctiuni ar trebui aplicate tuturor ţărilor care derulează tranzacţii cu Iranul (de exemplu, Rusia şi China) cu care SUA ar trebui, teoretic, să întrerupă relaţiile comerciale.  “Cum ar fi, însă, ca SUA să intre în războaie comerciale cu China?” s-a întreabat, retoric, Ron Paul. 

Ron Paul a subliniat că cheltuielile militare ale SUA sunt foarte mari în condiţiile în care, oricum, statul american este aproape falimentar - dar, în pofida acestei realităţi, insistă în sensul unui nou conflict: acum, cu Iranul.

Ron Paul a insistat, critic, asupra faptului că toate discuţiile legate de acest subiect sunt, de fapt “propagandă de război”. A susţinut în continuare că, deşi nu există dovezi concrete că Iranul ar avea bomba nucleară, această ţară suportă conecinţe, în timp ce “altii o au şi nu au fost găsiţi vinovaţi de încălcarea Tratatului de neproliferare a armelor nucleare”. În argumentaţie, a dat ca exemple “Pakistan, India şi Israel” care “au bomba atomică şi, totuşi, primesc şi bani de la SUA”. Calificând acţiunea “un nonsens” a afirmat că “justificarea de acum împotriva Iranul a fost folosită înaintea atacării Irakului, încercandu-se crearea atmosferei necesare pentru a merge la război”
.

Ron Paul a insistat asupra faptului că sancţiunile duc, de fapt, la ostilităţi şi nu reprezintă, aşa cum cred mulţi, “o cale diplomatică de acţiune”. A susţinut că demersul SUA din regiune este lipsit de logică întrucât Statele Unite “au pus guvernul Irakului în mâinile şiitilor, care sunt pro-iranieni, iar acum îi imping pe iranieni în “buzunarul” Chinei” care investeşte masiv în resurse naturale - în timp ce SUA aplică o politică de tip mercantilist-colonial, încercand sa acapareze regiunile cu resurse.

Demonstraţii de forţă americane şi iraniene
După ce a lansat ameninţarea că va bloca strâmtoarea Ormuz în condiţiile în care ţările occidentale îi afectează comerţul cu petrol, Iranul a anunţat testarea unei rachete cu rază medie de acţiune în Golful Persic, în cadrul exerciţiilor militare a căror miză principală este pregătirea marinei pentru o confruntare, într-o situaţie similară războiului.

La rândul său, marina americana a transmis că nu va accepta ca iranienii să întrerupă traficului de tiţei prin Ormuz.

Iranul a anunţat că în timpul exerciţiilor militare navale pe care le efectuează a localizat un portavion american ce se deplasa prin strâmtoarea Ormuz. Comandorul Mahmoud Mousavi, purtătorul de cuvânt al exerciţiilor, a precizat că portavionul a fost descoperit de un avion iranian de recunoaştere, fiind fotografiat şi filmat
.

Potrivit purtătoarei de cuvânt a Flotei a cincea americane, locotenent Rebecca Rebarich, portavionul USS John C. Stennis şi crucişătorul cu lansatoare de rachete USS Mobile Bay au efectuat, în 27 decembrie 2011, o trecere programată prin stramtoarea Ormuz.

„Contactele noastre cu marina iraniană urmează în continuare practicile maritime obişnuite, binecunoscute şi într-o maniera profesională” a subliniat Rebecca Rebarich. A mai precizat, însă - atrăgând, de fapt, atenţia Iranului - că „forţele navale americane sunt gata oricând să răspundă acţiunile adverse ale Iranului şi să sigure libertatea navigaţiei în zonă”
.

Oficialul marinei americane a adăugat că nave de război au efectuat o oprire în portul Jebel Ali, din Emiratele Arabe Unite, înainte de a traversa strâmtoarea Ormuz spre Marea Arabiei.

Purtătorul de cuvânt al Pentagonului, George Little, a afirmat că strâmtoarea Ormuz, pe care Iranul ameninţă să o blocheze, este un punct vital pentru stabilitatea regiunii. A adăugat că orice încercare de a o bloca ar fi una „problematică”
. Flota a cincea a SUA a anunţat într-un comunicat că “ameninţările de a împiedica libera circulaţie într-o strâmtoare internaţională nu este în beneficiul comunităţii internaţionale”

Analiştii consideră că este puţin probabil ca Iranul să închidă Strâmtoarea Ormuz întrucât impactul acestei decizii asupra propriei economii ar fi foarte puternic. “Este o ameninţare fără substanţă şi care ar lovi imediat Iranul. Ar devasta economia chiar dacă blochează strâmtoarea pentru puţin timp. Nu vor face aşa ceva” este de părere Paul Sullivan, expert în probleme energetice în Orientul Mijlociu la Georgetown University din Washington. 
George Little, purtătorul de cuvânt al Pentagonului a afirmat, la rândul său, că “strâmtoarea este vitală din punct de vedere economic pentru ţările din Golf, inclusiv pentru Iran” completând “orice încercare de a închide strâmtoarea nu va fi tolerată”
. 

Restricţionarea traficului de petrol prin strâmtoarea Ormuz, care uneşte Golful Persic de Golful Oman, ar duce la creşterea preţului petrolului, ar afecta o bună parte a economiei mondiale aflată, acum, într-o stare fragilă.

Americanii au menţinut nave în regiune fiind conştienţi de miza economică extraordinară a ameninţărilor iraniene. 

În paralel, iranienii au demarat exerciţii militare pentru o perioadă de zece zile, între acestea fiind incluse şi manevre pentru blocarea zonei cu nave de razboi şi monitorizarea cu ajutorul unor drone. Astfel de exerciţii militare pot pune navele iraniene pe un curs de impact cu cele americane. 

Este de amintit faptul că Iranul şi-a deschis, în anul 2008, o nouă bază navală la est de strâmtoarea strategica Ormuz, prin care tranzitează 40% din petrolul mondial, cu scopul de a-şi consolida controlul militar în Golful Persic, conform declaraţiilor din epocă ale şeful marinei iraniene. „Prin deschiderea acestei baze navale, o noua linie de apărare a fost creata la est de strâmtoarea Ormuz” declara amiralul Habibollah Sayyari. „Putem împiedica intrarea oricărei unităţi navale inamice în zona strategică din Golful Persic, dacă este necesar” mai precizase Sayyari, menţionând că baza este situată în portul Jask din marea Oman.”Armata avea nevoie de baze noi în marea Oman, dată fiind prezenţa forţelor exterioare în apele din jurul Iranului”
 a adăugat amiralul.

Revenind la decembrie 2011: conform tuturor opiniilor avizate, pentru ca sancţiunile - prezente şi preconizate - împotriva Iranului să producă integral efectul scontat ar trebui ca Rusia şi China să accepte să le susţină. Până la sfârşitul lunii decembrie 2011, cel puţin, nu existau semne că un astfel de lucru ar putea fi posibil. 

Se extinde colaborarea ruso-iraniană în domeniul petrolier

Postul iranian de televiziune Press TV a anunţat că, în ultima săptămână a lunii decembrie 2011, compania rusă Tatneft, unul din cei mai importanţi producători de petrol din Rusia, semnează un contract în valoare de 700 de milioane dolari cu Compania Naţionala Iraniană de Petrol, NIOC, privind extracţia de ţiţei din câmpul petrolifer iranian Zagheh, situat în sudul ţării.

Potrivit contractului, câmpul petrolifer Zagheh din provincia Bushehr va produce 7.000 de barili de ţiţei pe zi, în prima fază a proiectului. Se estimează că producţia urmează să crească, treptat, până la 55.000 de barili pe zi. 

Compania Tatneft nu a infirmat informaţiile, abţinându-se, într-o fază iniţială, de la orice comentariu.

Rusia şi Iranul au, deja, o importantă platformă de colaborare în domeniul petrolier. 

În vara anului 2010, la Moscova a fost semnată Declaraţia comună ce a pus bazele cooperarii Rusia-Iran în domeniul exploatării petrolului, gazelor şi în industria petrochimică. Declaraţia, semnată de ministrul iranian al petrolului, Massoud Mirkazemi, şi ministrul rus al energiei, Serghei Smatko, a stabilit calendarul realizării unor proiecte în industria petrochimică propuse de grupul de lucru ruso-iranian. Cele două ţări au convenit, de asemenea, să pună bazele unei bănci ruso-iraniene pentru finanţarea proiectelor legate de gaz, petrol şi petrochimie şi să stabilească un calendar pentru coordonarea activităţilor comune în domeniile energetic, nuclear şi al energiilor reciclabile. La Moscova s-a discutat şi despre coordonarea vâzărilor de petrol rafinat dar şi despre posibili parteneri dispuşi să se asocieze.

Compania petrolieră Tatneft, specializată în extracţia petrolului greu - care, în decembrie 2011, se abţinuse, iniţial, de la orice comentariu referitor la cooperearea, în domeniul petrolier, cu Iranul - este parte a holdingului Tatneftehiminvest, centru coordonator de expertiză în cadrul căruia ocupă o poziţie-cheie.

În 26 decembrie 2011, Anatoli Dmitrievski, directorul Institutului de Studii pentru Petrol şi Gaze, declara “din punctul de vedere al realizării proiectelor în domeniul extracţiei de petrol greu, activitatea Tatneft în Iran va avea succes”
. 

Deocamdată, acest ajutor va fi doar tehnologic. În completare, a subliniat, că, în viitor, în cazul anulării sancţiunilor împotriva Iranului, este posibilă desfăşurarea unei activităţi mai voluminoase, care nu ar provoca nemulţumirea comunităţii internaţionale. Însă, chiar şi acum, cooperarea promite să fie reciproc avantajoasă. Iranul va primi tehnologii noi - iar Rusia posibilitatea de a le testa şi perfecţiona. 

În context, trebuie amintit faptul că între Rusia şi Iran s-a intensificat colaborarea în ultimii ani cinci ani, în domenii economice strategice. Petroliştii ruşi cooperează intens cu companiile iraniene din anul 2006. Rusal intenţionează să construiască în Iran o uzină de aluminiu. Pe de altă parte, compania Rostehnologhii demarează, împreună cu companiile iraniene, asimilarea zăcământului de plumb şi zinc de la Mehdiabad, cotat drept cel mai mare din lume. 

China sprijină Iranul consolidându-şi influenţa la masa negocierilor

La începutul lunii decembrie 2011 o declaraţia a unui general chinez făcea înconjurul lumii.  Generalul Zhang Zhaozhong, de la Universitatea Naţională de Apărare, a declarat  că, în eventualitatea în care Iranul va fi ţinta unui atac militar israeliano-american: “China nu va ezita să protejeze Iranul chiar şi printr-un Al Treilea Răzbloi Mondial”
.

În timp ce SUA şi UE încearcă să descurajeze, prin norme coercitive, tranzacţiile petroliere ale Iranului la nivel mondial, China obţine preţuri mai mici pentru petrolul iranian pe care îl cumpără. 

“Sancţionarea Iranului consolidează influenţa Chinei la masa negocierilor”
 a declarat Michael Wittner, şeful diviziei de cercetare a pieţei petroliere a grupului bancar francez Société Générale. 

Rafinatorii chinezi obţin reduceri semnificative la petrolul livrat de Iran, în contextul în care cumpărătorii din alte state au micşorat sau sistat tranzacţiile de ţiţei iranian pentru a evita eventuale penalizări din partea autorităţilor americane şi europene. În acelaşi timp, SUA suportă cea mai mare parte a cheltuielilor pentru supravegherea strâmtorii Ormuz, prin care trec anual 17 milioane de barili de ţiţei (20% din totalul anual la nivel mondial). 

China, al doilea importator de petrol din lume, beneficiază de protecţie pe rutele navigabile din strâmtoarea Ormuz fără a plăti un cent pentru asta, a declarat Dennis Blair, amiral american în rezervă. 

China s-a opus eforturilor Occidentului de a sancţiona Teheranul din cauza programului său nuclear şi a anunţat că nu se va alătura enbargoului în privinţa livrărilor de petrol din Iran. China a investit masiv în câmpurile petroliere din Iran. 
Qui prodest?

Preţul petrolului se va dubla şi va ajunge la 250 de dolari barilul, dacă Occidentul impune un embargo asupra importurilor de petrol iranian, a declarat, în 4 decembrie 2011, purtătorul de cuvânt al MAE iranian, Ramin Mehmanparast
. Un asemenea nivel al preţului ar putea avea consecinţe devastatoare asupra unor zone economice, acum fragile.

Declaraţia oficialului iranian a fost făcută în contextul în care UE a adoptat sancţiuni suplimentare împotriva Teheranului la 1 decembrie, dar statele nu au reuşit să se pună de acord asupra interzicerii importurilor de petrol din Iran. 

Preţul petrolului la început de decembrie 2011: creştere abruptă 
Preţul petrolului a crescut imediar după declaraţia dată la Teheran - şi a continuat să crească după ce liderii europeni au anunţat noile măsuri de combatere a crizei - alimentând tensiunea dintre Iran şi Occident care s-ar putea termina cu întreruperea livrărilor de combustibil.

Christopher Bellew, specialist din cadrul Jefferies Bache, cu sediul în Londra, a precizat că grijiile cu privire la Iran şi Siria au contribuit la aprecierea cotaţiei petrolului.  “Daca exporturile ar fi suspendate, consecinţele nu ar întărzia sa apara, mai ales ca piaţa este oricum restrânsă”. “Siria a fost un exportator de aproximativ 400.000 de barili pe zi, de la începutul anului şi, cel mai probabil, în prezent nu mai livrează nimic”
 a mai spus Christopher Bellew.

“Tranzacţiile cu petrol ar putea fi afectate de conflicul cu Iranul, iar preţul petrolului ar putea depăşi 200 de dolari”
 a spus, la rândul său, Gordon Kwan, directorul al departamentului de Energie din cadrul Mirae Asset Management, din Hong Kong. 

Reprezentanţii Gulfsands Petroleum au precizat că iau în calcul şi impactul sancţiunilor Uniunii Europen asupra Siriei atât din perspectiva activităţilor de producţie cât şi din cea a contractelor dintre guvernul sirian şi General Petroleum Corporation.

Sfârşit de decembrie 2011: continuă să crească preţul petrolului. Consecinţe.

Pretul petrolului a crescut până la finalul lunii decembrie 2011 – observaţiile lucide arătând că tendinţa are toate şansele de a se menţine. 

Lideri ai Uniunii Europene au continuat să afirme că trebuie aplicate sancţiunile cele mai aspre împotriva Iranului - având în vedere preconizatul embargo şi, astfel, fiind de acord cu politica Statelor Unite referitoare la Teheran. 

Care pot fi consecinţele acestor actiuni asupra preţului petrolului?

În pofida faptului că unii observatori cred că Iranul nu va pune în aplicare ameninţările, întrucât economia sa depinde, cu precădere, de veniturile din exportul de petrol, nu poate fi exclus faptul că blocarea strâmtorii Ormuz ar pune în pericol 20% tranzitul mondial de ţiţei.

Economistul Ed Hirs a estimat) că pierderea zilnică a 10 milioane de barili de ţitei produs în Orientul Mijlociu va conduce, pe termen scurt, la creşterea preţului până la 413 dolari per baril, ţinând cont de dificultatea înlocuirii acestui combustibil de către consumatori. 

Efectul asupra economiei americane

Acest şoc este suficient pentru a împinge economia americană înapoi în recesiune. Economistul Kevin Kliesen susţine că, în condiţiile în care situaţia s-ar menţine, o astfel de creştere bruscă a pretului petrolului ar spori cu 50% posibilitatea unei recesiuni în primul an şi  cu 90% după trei ani. 

Analiştii crizei financiare din 2008, înregistrată în SUA, au identificat creşterea cu 55% a preţului petrolului ca precedand declinul activităţii economice. 

O creştere cu 50% a preţului benzinei înseamna 70 de miliarde dolari plătiţi, anual, de consumatorii americani. Nu există o altă problemă care să fi antrenat daune economice atât de mari. Căderea pieţei imobiliare a determinat doar jumătate din contracţia PIB în primele trei trimestre din 2008. Analiştii precizează că restul daunelor au fost generate de creşterea bruscă a preţului petrolului. 

Un studiu al FMI relevă că o creştere permanentă cu 5% a preţului petrolului reduce creşterea PIB, pe plan mondial, cu 0,25% în primii patru ani. 

Potrivit statisticilor 14 petroliere trec zilnic prin strâmtoarea Ormuz, cea mai importantă cale de tranzit pentru ţiţei. Acest punct vital pentru aprovizionarea cu lumii a devenit recentul front de luptă, deocamdată verbală, între Iran şi SUA.

Creşterea preţului petrolului va influenţa negativ redresarea economică globală

Creşterea rapidă a preţului petrolului are capacitatea de a influenţa negativ redresarea economică globală, atenţionează Agenţia Internaţională a Energiei. 

Analiştii consideră că petrolul este pe punctul de a atinge un prag psihologic de 100 dolari pe baril, constant, considerat periculos, ca urmare a cererii crescute generate de redresarea economică. Cifrele confirmă opinia: după ce a rămas stabil timp de un an, preţul petrolului a reînceput să crească în septembrie, când multe ţări au dat semne că îşi revin din criză. De atunci, preţul petrolului s-a apreciat cu 25%.

Potrivit Agenţiei Internaţionale pentru Energie, o creştere rapidă este “un risc economic real”.AIE, care reprezintă interesele ţărilor consumatoare de petrol, a rectificat în creştere, pentru a patra oara în patru luni, previziunile pentru cererea la nivel mondial, estimand-o la 89,1 milioane de barili pe zi, în 2011.

Conform altor opinii, actualul preţ al petrolului este doar supraevaluat, preţul lui urmând să scadă, date fiind previziunile de creştere economică modestă. “Nu cred că preţul actual al petrolului este periculos pentru redresarea economică. Cred că petrolul este supraevaluat şi pretul ar putea scădea deoarece previziunile de creştere a economiei globale sunt relativ modeste”
 a susţinut Carlos Leitao, economist-şef al Laurentian Bank of Canada. 

Potrivit acestuia, revenirea economică slabă va duce la scăderea preţului la petrol şi nu preţul petrolului va cântari asupra recuperării.

OPEC contra-atacă: 100 dolari pe baril e un preţ bun

Ţările exportatoare de petrol au contracarat imediat, afirmând că Agenţia Internaţională pentru Energie este alarmistă în mod inutil. Potrivit OPEC, creşterea recentă a preţurilor ar fi cauzată de nişte factori specifici, precum închiderea conductei Alaska şi scăderea dolarului american. „În realitate, stocurile de petrol rămân mult peste media din ultimii cinci ani, de 60 de zile de consum” susţine OPEC. Potrivit Organizaţiei, ţările membre pot creşte producţia cu încă 6 milioane de barili pe zi în cazul în care cererea justifică acest lucru. 

Pe de altă parte,  potrivit directorului general al OPEC, Abdalla Salem El-Badri, urmează ca preţul barilului de petrol să depăşească, pentru prima oară, constant, nivelul psihologic de 100 dolari. Anunţul a fost făcut în cadrul unui interviu acordat cu ocazia Congresului World Petroleum din Doha, Qatar. „Toată lumea este relaxată în privinţa sumei de 100 de dolari; producătorii sunt relaxaţi şi consumatorii sunt relaxaţi” a declarat Abdalla Salem El-Badri, adăugând că unele state importatoare ar fi chiar mulţumite cu un preţ mai mare. „Unele dintre ţările consumatoare de petrol sunt chiar mulţumite de acest preţ, întrucât, astfel, generează venituri. Obţin mai multe venituri decât statele membre OPEC”
 a continuat.

Dezbaterea pe această temă este, însă, aprinsă şi argumentată. 

Când preţul petrolului a urcat la peste 125 de dolari barilul, în perioada revoltelor din Libia, întrucât producţia a scăzut considerabil, Agenţia de Energie Internaţionala, replica OPEC, a decis să pună în vânzare 60 milioane de barili din resursele sale strategice pentru a calma piaţa.

Preţul petrolului creşte acum - producţia, doar în viitor, prin investiţii imense

Agenţia Internaţională pentru Energie şi OPEC s-au acuzat reciproc de intervenţie asupra pieţei. Celor de la OPEC li s-a reproşat ca nu acţionează suficient de ferm pentru a preveni o creştere a preţurilor, în timp ce AEI a fost acuzată de manipularea preţurilor. 

Cele doua organizaţii încearcă să depăşească disensiunile pe această temă pentru a face faţă cererii din China şi din alte ţări asiatice.

Potrivit Agenţiei Internaţionale pentru Energie, cererea va creşte cu 47 de milioane barili pe zi până în 2035, mai exact o data şi jumătate mai mult decât produce OPEC în acest moment. Pentru a acoperi cererea, vor trebui făcute investiţii de douazeci de trilioane dolari doar în petrol şi în gaz.

 Se pare, încă, că a existat o înţelegere tacită la congresul de la Doha privind creşterea pretului petrolului la peste 100 de dolari barilul, pe termen scurt şi mediu, atât cât ar fi nevoie pentru a dobândi sumele necesare investiţiilor. 

Într-o ordine conexă de idei, Abdalla Salem El-Badri nu a ezitat sa comenteze eventualitatea că Iranul ar putea bloca exportul de petrol către Europa.

„Dacă mă întrebaţi pe mine, aş zice că nu e întelept ca Iranul sa taie alimentarea cu petrol a Europei, întrucât cele 27 de naţiuni din UE se află intr-o situaţie foarte dificilă”
 a menţionat directorul general al OPEC.

Abdalla Salem El-Badri şi ţările membre OPEC ştiu că, dacă preţurile cresc din cauza unui şoc geopolitic sau economic, cererea ar putea sa scadă puternic ca în perioada crizei bancare din 2008, când preţul petrolului a scăzut de la 147 de dolari, la 40, într-o perioadă de şase luni.

Îngrijorare vs optimismul posesorilor de mari zăcăminte petroliere
Faptul că preţul petrolului a crescut constant, în decembrie 2011, a subminat încrederea consumatorilor. Lumea se aşteaptă că piaţa petrolului se va calma, că preţurile vor scădea şi că, până la sfârşitul anului 2011, preţul mediu al barilului va fi 88 dolari.

Pe de altă parte, analiştii mai optimişti susţin că această creştere a preţului petrolului poate avea impact pozitiv întrucât stimulează investiţiile în sectorul energetic. În Canada, de exemplu, creşterea preţului petrolului contribuie la aprecierea dolarului canadian, sănătatea economiei acestei ţări depinzând de exporturi. 

În timp ce lumea este îngrijorată de creşterea preţului petrolului, ţările care dispun de mari zăcăminte de ţiţei încearcă, fiecae în parte, să se facă recunoscută, public, ca fiind pe primul loc. 

Venezuela susţine că deţine cele mai mari rezerve de petrol din lume, depăşind Arabia Saudită, cu un total de 297 de miliarde de barili certificaţi. Decidenţii sunt, însă, de părere că ar fi complicat şi costisitor să extragă toată această cantitate.

Arabia Saudită, recunoscută ca primul producător şi exportator mondial de petrol, are cele mai importante rezerve constatate de petrol din întreaga lume - mai exact,  266 de miliarde barili, potrivit Organizaţiei Ţărilor Exportatoare de Petrol. Dacă datele Venezuelei s-ar confirma, Arabia Saudită şi-ar pierde prima poziţie.

Rezervele de petrol ale Braziliei din Oceanul Atlantic ar putea fi de cel puţin 123 de miliarde barili, de două ori mai mari decât estimează guvernul, arată geologii..

EVENIMENTE SUPRAPUSE ÎN COREEA DE NORD

Suspendarea programului nuclear nord-coreean. Decesul lui Kim Jong-il

Coreea de Nord a acceptat să-şi suspende programul de îmbogăţire a uraniului în scopuri militare. Aceasta reprezanta o condiţie prealabilă fixată de SUA pentru reluarea negocierilor privind dezarmarea şi acordarea de ajutor alimentar.

În situaţia în care Coreea de Nord va respecta angajamentul luat, Washingtonul ar urma să îi furnizeze 240.000 de tone de ajutor alimentar.

Acordul a intervenit în urma discuţiilor între emisarul special american pentru drepturile omului în Coreea de Nord, Robert King, şi responsabilul pentru America de Nord din Ministerul nord-coreean al Afacerilor Externe, Ri Gun, desfăşurate la Beijing în perioada 15-16 decembrie 2011.

După mai puţin de 24 de ore, agenţia naţională de stat nord-coreeană, KCNA, anunţa decesul lui Jong-il.  “Liderul nord-coreean, în vârstă de 69 de ani, a decedat din cauza unei mari epuizări mentale şi fizice la 17 decembrie”, la ora locală 8.30”.

Funeraliile au fost fixate pentru 28 decembrie la Phenian. Autorităţile Coreei de Nord au decretat doliu naţional în perioada 17-29 decembrie.

La Seul, guvernul sud-coreean s-a aflat în stare de alertă, după anunţul morţii lui Kim Jong-il

Kim Jong-un, fiul lui Kim Jong-il, a fost desemnat successor al tatălui său la conducerea Coreei de Nord. Nord-coreenilor li s-a cerul să-l recunoască drept lider al lor. “Toţi membrii Partidului, militarii şi publicul trebuie să respecte fidel autoritatea camaradului Kim Jong-un şi să protejeze şi să consolideze frontul unit al partidului, armatei şi publicului” s-a subliniat în comunicatul transmis prin KCNA. 

Lui Kim Jong-un i-a fost asociat, public, apelativul “comandant suprem” al armatei la cinci zile după moartea lui Kim Jong-Il. “Îl promovăm pe tovarăşul Kim Jong-Un la rangul de comandant suprem şi realizăm revoluţia” a precizat Rodong Sinmun, oficiosul regimului stalinist de la Phenian. Kim Jong-un fusese numit, anterior, “marele succesor” şi “marele tovarăş”.

Conform opiniei lui Yang Moo-Jin, profesor la Universitatea din Seul, scopul acelui text a fost de a “pregăti populaţia pentru numirea oficială a lui Jong-un în funcţia de comandant suprem şi de a anunţa opinia publică internaţională”
.

Schimb îmvrăjbit de mesaje pe fundal de funeralii

La o  zi după instalarea lui Kim Jong-un la conducerea Coreei de Nord, Phenianul a ameninţat regimul de la Seul că “îl va face să plătească pentru păcatele comise la moartea fostului lider Kim Jong-il”.

“Îl vom face să plătească până la capăt pe trădătorul Lee Myung-bak şi pe clica sa, pentru păcatele de neiertat, pentru eternitate, pe care le-a comis cu ocazia funeraliilor naţionale”
 s-a declarat, timp de zece minute, la televiziunea nord-coreeană - timp în care mesajul era şi afişat, în bandă. Nu s-a precizat, însă, în ce vor consta represaliile. 

Phenianul reproşează regimului de la Seul lansarea de manifeste, îndemnând la insurecţie împotriva dinastiei Kim. Manifestele au fost trimise în ziua funeraliilor, cu baloane lansate spre Coreea de Nord.

La funeraliile lui Kim Jong-il a fost autorizată prezenţa doar pentru două delegaţii sud-coreene pentru a prezenta un omagiu liderului defunct. Acestea au fost conduse de văduva fostului preşedinte sud-coreean Kim Dae-jung, care a organizat împreună cu Kim Jong-il primul summit intercoreean din istorie, în 2000, şi de către preşedinta grupului Hyundai.

Statele Unite: “dorim îmbunătăţirea relaţiilor cu Coreea de Nord”
Secretarul de Stat american, Hillary Clinton, a declarat - la aflarea veştii decesului lui Kim Jong-il - că SUA se pronunţă “pentru” o tranziţie stabilă şi paşnică în Coreea de Nord. A subliniat că SUA doresc îmbunătăţirea relaţiilor cu Phenianul.

“Statele Unite sunt preocupate de situaţia poporului nord-coreean” a declarat Hillary Clinton după o întrevedere cu omologul său nipon, Koichiro Gemba. “Avem un interes comun pentru o tranziţie stabilă şi paşnică în Coreea de Nord, precum şi pentru pacea şi stabilitatea regională”
.

Hillary Clinton a precizat că au fost demarate discuţii cu ţările implicate în negocierile multilaterale pe tema programului nuclear nord-coreean. La discuţii participă reprezentanţii Statelor Unite, Japoniei, Rusiei, Chinei, Coreei de Nord şi Coreei de Sud. 

China îşi consolidează poziţia sprijinind economic Coreea de Nord
Potrivit analistului Scott Bruce, de la Universitatea din San Francisco, China va încerca să consolideze puterea tânărului lider Kim Jong-un, cu dublul scop de a menţine stabilitatea în statul coreean şi de a-şi consolida influenţa în Peninsula Coreeană.

Călătoriile în China ale lui Kim Jong-il din ultimii trei ani au fost motivate parţial de pregătirile pentru succesiunea sa. La sfârşitul anului 2010, Kim Jong-un s-a întâlnit, se pare, la Phenian, cu o delegaţie formată din oficiali chinezi de rang înalt, care “a acordat binecuvântarea Beijingului pentru a treia generaţie (a familiei) Kim” a adaugat analistul.

Beijingul va încerca să joace un rol important în menţinerea stabilităţii Coreei de Nord, crucială într-o perioadă de reînnoire a echipelor de conducere de la Beijing şi de relansare a creşterii economice.

Conform opiniei .lui John Feffer, coordonator al Foreign Policy în Focus, cu sediul la Washington, din punctul de vedere chinez, prăbuşirea Coreei de Nord ar însemna “riscul refugiaţilor, scăparea de sub orice control a arsenalului nuclear, haos economic regional şi staţionarea de militari americani în Peninsula Coreea”, motive pentru care “China va face tot ceea ce va fi necesar pentru a permite consolidarea puterii lui Kim Jong-un” în special prin intermediul dezvoltării economice a acestei ţări, victimă a unor penurii şi sancţiuni internaţionale. 

China va încerca să “injecteze suficiente resurse şi expertiză în Coreea de Nord, cu scopul de a pune această ţară pe picioare”
 apreciază John Feffer. În schimbul lor, Beijingul a negociat acorduri favorabile în domeniul extracţiei de cupru, cărbune şi a obţinut acces la porturi, precum cel de la Rajin (est), care îi oferă acces la Marea Japoniei timp de zece ani.

Valérie Niquet, de la Fundaţia pentru Cercetare Strategică cu sediul la Paris, consideră că “principala temere” a Chinei este legată de prăbuşirea unui regim care are o “considerabilă importanţă strategică” pentru ea, mai ales într-o perioadă în care “reaşezarea regională a Statelor Unite în Asia şi consolidarea alianţelor regionale în jurul Washingtonului” evoluează “în sens contrar intereselor” Beijingului.

China doreşte, de asemenea, să îşi păstreze rolul de “intermediar esenţial” în dosarul nuclear nord-coreean şi în negocierile multilaterale pe care le găzduieşte şi pe care vrea să le relanseze. Prioritatea Chinei nu este doar “o liniştire a lucrurilor, aşa cum a transmis interlocutorilor săi japonezi, americani şi sud-coreeni” după moartea lui Kim Jong-il, dar şi “cît mai mult posibil, controlarea succesiunii în Coreea de Nord”
 apreciază Valérie Niquet.

China “este pregătită să susţină Phenianul în reformele vizând stabilitatea” confirmă Jia Qingguo de la Universitatea din Beijing. “Bineînţeles, guvernul chinez este îngrijorat” a continuat acesta. “Baza puterii lui Kim Jong-un nu este destul de solidă. Acesta este lucrul cel mai îngrijorător”
 a subliniat el

Cotaţia petrolului, în creştere după decesul lui Kom Jong-il

Cotaţia petrolului a fost în creştere, pe bursele din Asia, după moartea lui Kim Jong-il, piaţa fiind îngrijorată de tensiunile geopolitice ce ar putea să apară în urma decesului preşedintelui nord-coreean.

Pe de altă parte, preţul petrolului a crescut în Asia stimulat fiind şi de semnalele economice din Europa şi Statele Unite ale Americii, dar şi pe fundalul problemelor persistente cu privire la problema nucleară iraniană şi la ştirea conform căreia Iranul ar putea bloca strâmtoarea Ormuz dacă occidentalii vor institui sancţiuni împotriva Teheranului.   
REUNIUNEA MINIŞTRILOR DE EXTERNE DIN ŢĂRILE NATO

În prima decadă a lunii decembrie 2011, printr-un Comunicat sobru, opinia publică era înformată: „În perioada 7-8 decembrie, 2011, la Bruxelles se desfăşoară reuniunea miniştrilor de Externe din statele membre NATO.
Cu acest prilej, vor fi discutate măsurile de punere în practică a deciziilor politice adoptate la Summit-ul de la Lisabona, precum şi o serie de teme ce vor fi incluse pe agenda Summit-ului NATO de la Chicago, din 20-21 mai 2012.

Pe agenda discuţiilor se află:

- procesul de tranziţie din Afganistan;

- apărarea antirachetă;

- revizuirea posturii de apărare şi descurajare a NATO;

- situaţia din Kosovo;

- cooperarea cu statele din Balcanii de Vest şi vecinătatea estică, inclusiv Georgia, precum şi relaţiile NATO cu Rusia;

- modalităţile de eficientizare a parteneriatelor cu statele din Africa de Nord şi Orientul Mijlociu, din perspectiva noilor evoluţii regionale.

Pe 8 decembrie 2011 este programată o reuniune a statelor membre NATO cu statele contributoare în ISAF. De asemenea, tot pe 8 decembrie va avea loc o reuniune cu participarea miniştrilor de Externe în formatul Consiliului NATO-Rusia.”

Dincolo de sobritatea comunicatului, analiştii au identificat că, profitând oportun de această reuniune, NATO îşi propusese să calmeze Rusia, care, nu cu mult timp înainte, îşi exprimase din nou, pe un ton de o fermitate care se reţinea, opoziţia faţă de instalarea unui scut anti-rachetă în Europa.
Discursul anterior al NATO nu fusese convingător pentru ruşi, cărora li se spusese, din nou, că scutul anti-rachetă nu este îndreptat împotriva lor, dar împotriva unor ameninţări potenţiale care ar putea veni din Orientul Mijlociu. Asigurările nu fuseseră suficiente pentru Moscova, care îşi anunţase decizia de a activa un sistem de alertă anti-rachetă instalat la Kaliningrad, la porţile Uniunii Europene. Preşedintele rus Dmitri Medvedev a precizase că este vorba de un răspuns la „ameninţările” reprezentate de scutul antirachetă al NATO, asigurând în acelaşi timp că Moscova „nu închide uşa dialogului”
.

De cealaltă parte, Casa Albă respinsese orice modificare în implementarea scutului antirachetă în Europa.

Rusia denunţase, de mai mult timp, instalarea în Europa a facilităţilor antirachetă, prezentate de Occident ca fiind concepute pentru a face faţă ameninţărilor venind dinspre ţări precum Iranul, proiect la care România, Turcia, Polonia şi Spania îşi oficializaseră participarea.

Rusia mai propusese, ca soluţie de compromis, o divizare a sistemului preconizat de NATO în „sectoare de responsabilitate” şi oferirea de garanţii că acesta nu este îndreptat împotriva capacităţilor sale de descurajare nucleară, inclusiv prin acces direct la instalaţiile Alianţei în vederea unor inspecţii. Într-o etapă trecută, Rusia ceruse chiar să aibă acces „la un buton roşu”, prin care să poată anula orice comandă de lansare a interceptării unei rachete balistice prin sistemul instalat în Europa. 

Importanţa specială acordată încercării de detensionare a relaţiei NATO-Rusia în legătură cu instalarea scutului anti-rachetă în Europa - acesta fiind, conform opiniei analiştilor, subiectul central al reuniunii - este denotată şi de faptul că data de 8 decembrie 2011 a fost prioritar rezervată întâlnirii dintre cei 28 de miniştri de Externe ai ţărilor membre NATO - între care secretarul de stat american Hillary Clinton - şi omologul lor rus Serghei Lavrov. Acestei întâlniri avea să-i fie rezervat şi rolul central în relatările media şi în analize. 

În cadrul unor declaraţii date înaintea începerii reuniunii de la Bruxelles, secretarul general al Alianţei Ander Fogh Rasmusen, a afirmat că Rusia şi NATO trebuie să înceapă un dialog pe marginea acestui subiect. 

Contramăsurile Rusiei la sistemul apărării antirachetă al NATO ar fi o pierdere de bani, în opinia lui Ander Fogh Rasmusen, întrucât ar fi îndreptate împotriva unui „duşman artificial”: „Rusia şi NATO au un interes comun de a proteja populaţiile noastre împotriva unei adevărate ameninţări cu racheta şi ar fi cu siguranţă o pierdere de bani importantă dacă Rusia ar începe sa investească puternic în contramăsuri împotriva unui duşman artificial care nu există”
.

Oficialii americani au recunoscut, totuşi, în ziua debutului reuniunii, că discuţiile cu Rusia pe tema scutului antirachetă se află în impas. Ander Fogh Rasmussen şi-a exprimat speranţa că toate problemele vor putea fi rezolvate până la summit-ul NATO-Rusia care se va desfăşura, la Chicago, în 2012.

Celalalte teme aflate pe agenda reuniunii - deşi importante - s-au aflat doar ocazional şi mult mai puţin „sub reflector”. 

S-au bucurat mult mai puţin de interesul public subiecte precum pregătirea summitul-ui NATO care va avea loc la Chicago în mai 2012,  urmările conflictului din Libia (deşi, după cum declara un diplomat, Alianţa dorea să „profite de succesul militar” pentru „consolidarea cooperării cu ţările din regiune într-o atmosferă în plină schimbare”), situaţia din Afganistan (cu procesul retragerii forţelor NATO către orizontul anului 2014) şi cea din nordul Kosovo (marcată de incidente cu sârbii din zonă la posturile de frontieră cu Serbia). A avut un oarecare ecou, legat de acest ultim subiect, faptul că au apărut semne de detensionare în regiune. Belgradul şi Pristina au încheiat un acord la Bruxelles cu privire la gestionarea în comun a punctelor de trecere a frontierei şi, ca urmare, sârbii din nordul Kosovo începuseră să demonteze unele baricade ridicate în vară. Două dintre acestea erau la Jagnjenica, unde, cu o săptămână înaintea reuniunii, se înregistraseră incidente  între trupele NATO şi manifestanţi sârbi. 

Importanţa şi insistenţa asupra eforturilor pe care trebuie să le facă atât NATO cât şi Rusia pentru întărirea securităţii pe continentul european şi în lume sunt bine sintetizate şi evidenţiate în interviul cu reprezentantul permanent al SUA pe lângă NATO, Ivo Daalder, apărut în publicaţia moscovită “Kommersant”: 

“Ne aflăm, într-adevăr, într-un impas, dar nu unul fără ieşire” - a precizat Ivo Daalder, continuând: “Toţi suntem gata să purtăm convorbiri. Vedem clar care sunt divergenţele noastre şi suntem gata să acţionăm ca să le depăşim. Nimeni nu renunţă şi nu capitulează, inclusiv reprezentanţii Rusiei. Noi avem propunerile noastre, Rusia - pe ale ei, aşa că haideţi să facem în aşa fel încât aceste idei să lucreze în folosul nostru comun”
.

Memento

Rusia anunţă că va desfaşura rachete Iskander în Europa

Anterior reuniunii de la Bruxelles, în noiembrie 2011, Moscova a avertizat că va lua măsuri în cazul în care Statele Unite şi NATO vor continua sa-i ignore poziţia în legătură cu scutul antirachetă desfăşurat în Europa.

„Suntem gata să continuăm dialogul cu SUA pe tema scutului antirachetă” a declarat ministrul rus de Externe, Serghei Lavrov. „Dacă partenerii noştri continuă sa ne ignore poziţia, vom fi nevoiţi să ne asigurăm securitatea folosind şi alte metode. Măsuri militaro-tehnice specifice ar putea fi necesare” a mai precizat. 

Nu era prima dată când Moscova îşi manifesta iritarea faţă de planurile americanilor de a desfăşura elemente ale scutului antirachetă în Europa. 

Rusia şi NATO căzuseră de acord, la summit-ul de la Lisabona, în 2010, să coopereze în cadrul sistemului european de apărare antirachetă. Însă, după ce Statele Unite ale Americii şi România au semnat acordul privind amplasarea unor elemente ale scutului antirachetă la Deveselu, poziţia Rusiei a devenit mai dură. Oficialii de la Moscova au cerut garanţii că scutul antirachetă nu va fi folosit împotriva Rusiei, ceea ce NATO a ezitat să facă. 

Echilibrul care stătea la baza stabilităţii globale a fost violat odată cu planul SUA de a desfăşura un sistemul global antirachetă, care, spre sfârşitul acestui deceniu, în etapele III şi IV, va constitui o reală ameninţare la adresa Rusiei, a subliniat, reluând ideea, Serghei Lavrov. „Ar fi fost mult mai bine dacă problematica apărării antirachetă ar fi fost transferată în sfera parteneriatului strategic. Dacă statele partenere din Consiliul Rusia-NATO şi-ar fi unificat potenţialele şi ar fi creat un sistem pentru combaterea ameninţărilor din afara spaţiului euroatlantic, s-ar fi înfăptuit o colosală revoluţie la nivelul mentalităţilor şi în viaţa reală. Am fi îngropat definitiv 'Razboiul Rece” a afirmat şeful diplomaţiei ruse.

Serghei Lavrov a încercat să detalieze modul în care echilibrul strategic este afectat, asociind, metaforic, scutul antirachetă cu existenţa unei „săbii”.

„Dacă unul dintre parteneri va avea impresia că şi-a creat cel mai sigur scut antibalistic, atunci „sabia” (racheta.) sa balistică intercontinentală poate simţi ispita de a fi activată. De aceea, echilibrul ce mentinea stabilitatatea - şi continua să o menţină - a  fost încălcat” a concluzionat Lavrov.

A avertizat că Statul Major rus va fi obligat să ia „măsuri tehnico-militare” dacă în jurul frontierelor Rusiei se vor monta radare, interceptori de rachete, şi şi-a exprimat regretul că „se va pierde şansa depăşirii moştenirii lăsate de Războiul Rece”. 

„Ni se spune că nu avem nevoie de garanţii juridice, să începem să cooperăm potrivit abordării americane şi că, pe măsura cooperării, vom înţelege că nu este împotriva noastră”. A adăugat „iar dacă, brusc, veţi crede că este impotriva voastră, vă puteţi retrage din această cooperare” a precizat Serghei Lavrov, calificând acest tip de abordare drept „neserios”.

„Între timp, se semnează acorduri cu România şi cu Polonia. Polonia este mai departe de Iran şi mai aproape de noi. Mai există acordurile cu Turcia privind amplasarea unui radar în aceasta ţară, cu Spania privind utilizarea unei baze maritime, iar navele pot activa nu doar în Marea Mediterană, ci şi în Marea Neagră, în Marea Barent, în Marea Nordului. Navigarea pe aceste mări este prevăzută nu doar în situaţii de criză, dar în mod curent. Marea Nordului, Marea Barent nu au legătură cu Iranul. Iar Iranul nu deţine rachete care impun o astfel de protecţie şi nu le va deţine încă mult timp, dar le Rusia are”
 a arătat ministrul rus de Externe.

SUA, gata să ofere garanţii scrise Moscovei pentru scutul antirachetă

Statele Unite ale Americii sunt pregătite să-i ofere Rusiei garanţii scrise privind scutul antirachetă din Europa, a declarat subsecretarul de stat pentru securitate internaţională, Ellen Tauscher.

Ellen Tauscher s-a întâlnit la Moscova cu ministrul adjunct de Externe rus, Sergei Riabkov. A precizat, însa, că Statele Unite nu vor semna un acord cu Rusia pe tema scutului antirachetă. „Nu putem să avem angajamente legale, nici nu putem limita sistemul de apărare, care trebuie să ţină pasul cu evoluţiile ameninţărilor” a declarat Ellen Tauscher.

Subsecretarul de stat pentru securitate internaţională a mai adăugat că oferta Statelor Unite pentru Rusia, de a fi inclusă în sistemul de apărare - ofertă refuzată până acum - nu are cum „să fie valabilă la infinit”
.

Sisteme ale scutului american antirachetă urmează să fie amplasate la baza militară de la Deveselu, din România, până în 2015. Acestea vor include radarele Aegis, un centru operaţional de control şi baterii de rachete mobile, cu interceptoare pentru rachetele SM-3 şi Standart-3. 

Interceptoarele de rachetă SM-3 sunt din seria Bloc 1B. Au senzori în două benzi în infraroşu, instalate în ultima treaptă (TDACS/SDACS) care, practic, interceptează şi distrug rachetele-ţintă. Au optică şi calculatoare avansate la bord, capabile să urmărească racheta balistică chiar şi în condiţiile în care aceasta încearcă manevre de evitare a interceptării. Este cea mai avansată variantă din Blocul 1 de interceptoare. Pe cale de consecinţă, Romania şi ţările din jur vor fi bine protejate
. Sistemul are, de asemenea, baze în Polonia, Turcia şi Spania. Spania a anunţat că intenţionează să se alăture proiectului de apărare.

Sistemul NATO de apărare antirachetă din Europa ar urma să devină operaţional în 2018, a declarat secretarul general al Aliantei, Anders Fogh Rasmussen. 

În 2018 va fi amplasat şi cel de-al doilea sistem antirachetă pe sol, în nordul Europei. Aceasta ar fi faza a treia din planul de amplasare a scutului antirachetă destinat protecţiei împotriva eventualelor atacuri ale Iranului, care au provocat tensiuni între SUA şi Rusia în ultimii ani.

 Rusia şi-a exprimat îngrijorarea cu privire la scutul antirachetă, afirmând că ar fi îndreptat către teritoriul său.  Anterior, Dmitri Medvedev, avertizase că, în condiţiile lipsei garanţiilor că scutul nu este îndreptat împotriva ţării sale, vor fi desfăşurate rachete în Kaliningrad şi în alte zone împotriva punctelor din Europa în care SUA şi NATO unde sunt amplasate elemente ale scutului antiracheta.

Oficialii americani susţin, însă, că scutul antirachetă este un sistem exclusiv defensiv.

Rasmussen: „Cea mai bună garanţie pentru Rusia este colaborarea cu SUA”

Secretarul general al Alianţei Nord-Atlantice a declarat că NATO a invitat Rusia să coopereze pe tema scutului antirachetă şi la summit-ul de la Lisabona, din 2010, iar de atunci au fost depuse eforturi pentru a fi obţinute progrese. 

„Sper că vom ajunge la un acord în mai 2012, când va avea loc summit-ul NATO la Chicago. Dacă vom ajunge la un acord cu Rusia, vom avea, probabil, şi summit-ul NATO-Rusia la Chicago, asa cum am avut un summit NATO-Rusia la Lisabona” a arătat secretarul general al Alianţei Nord-Atlantice.

A adăugat că mai sunt paşi de făcut.  „Avem în vedere un ansamblu cu două sisteme independente antirachetă: sistemul Rusiei şi cel al NATO. Două sisteme independente, dar cu un scop comun. Am fi pregatiţi să atingem acest acest scop comun vizibil prin stabilirea a două centre de comandă puse la comun, care ar putea reprezenta un cadru pentru un schimb de informaţii cu Rusia, pregătirea unor exerciţii comune, elaborarea unor abordări privind ameninţări comune” a detaliat Anders Fogh Rasmussen.

A apreciat că acest tip de colaborare ar face sistemul mai eficient din punct de vedere militar şi ar demonstra, clar, ruşilor că sistemul antirachetă al NATO nu este îndreptat împotriva lor.  „Rusia a cerut garanţii. Răspunsul meu este că garanţia cea mai bună pe care ar putea să o obţină ar fi cooperarea activă cu noi, întrucât acest lucru ar asigura transparenţa şi ar putea vedea cu propriii ochi că sistemul nu este îndreptat împotriva lor”
 a conchis secretarul general al NATO.

VLADIMIR PUTIN: „UNIUNEA SOVIETICĂ A FOST MAREA RUSIE”

- Realităţi şi motivaţii ale alegerilor din Rusia -
Alegerile din Rusia desfăşurate la începutul lunii decembrie 2011 au făcut ca pragul de 7% să fie depăşit doar de patru partide: Rusia Unită (RU) - 49,54%,, Partidul Comunist al Federaţiei Ruse ((PCFR) - 19,16%, O Rusie Dreaptă (ORD) - 13,22% şi Partidul Liberal Democratic (PLD) - 11,66%. Celelalte partide participante la scrutin nu au reuşit să treacă pragul electoral. Aceasta face ca în cadrul noii Dume, cele 450 de mandate să se distribuie după cum urmează: Rusia Unită (RU) - 238, Partidul Comunist al Federaţiei Ruse (PCFR) - 92, O Rusie Dreaptă (ORD) - 64, Partidul Liberal Democratic (PLD) - 56.

Scrutinul este monitorizat de 700 de observatori străini, reprezentanţi ai OSCE, ai Consiliului Europei, ai Comunităţii Statelor Independente (CSI) precum şi ai altor organizaţii. Observatorii de la Organizaţia pentru Securitate şi Cooperare din Europa (OSCE) au concluzionat, după alegeri, că „în ciuda lipsei unui mediu civilizat pentru concurenţă, votanţii au profitat de ocazie pentru a-şi exprima alegerea”.

Alegerile din Rusia au fost bine organizate, însă marcate de o convergenţă între stat şi partidul de guvernare, concurenţa politică limitată şi lipsa de corectitudine, conform anunţului OSCE. Au apărut cazuri de încălcări ale procedurilor şi manipulări incorecte ale voturilor, conform observatorilor.

Este adevărat că Rusia Unită, partidul premierului Vladimir Putin, a dobândit, în Duma, o majoritate absolută de 238 mandate, dar, comparativ cu precedentele alegeri (2007) a pierdut 14,76% din preferinţele alegătorilor şi 77 de locuri. 

“În ciuda perioadei dificile în viaţa statului nostru, în ciuda crizei, în ciuda faptului că Rusia Unită, conducerea, a fost şi este responsabilă în această perioadă dificilă de eşecuri, de succese, cetăţenii şi-au dat votul pentru partid” a afirmat Vladimir Putin, referindu-se la rezultatul obţinut de Rusia Unită. “Acesta este rezultatul optim care reflectă în mod real situaţia din ţară. Bazându-ne pe acest rezultat, vom putea asigura dezvoltarea stabilă a statului nostru”
 a adăugat el. Preşedintele rus, Dmitri Medvedev, a afirmat că rezultatul alegerilor parlamentare reflectă raportul de forţe din ţară şi a afirmat; “Rusia Unită are dreptul să continue cursul ales”. A apreciat, subliniind, implicit, că partidul Rusia Unită s-a plasat în fruntea opţiunilor electoratului: “Confirmarea autorităţii se realizează mai dificil decât cucerirea autorităţii, în special când este vorba de critici, de numeroase probleme existente în ţara noastră”
.

Vladimir Putin, înscris în cursa pentru Kremlin din martie 2012
Comisia Electorala Centrala din Rusia a înregistrat, în 20 decembrie 2011, candidatura lui Vladimir Putin pentru alegerile prezidenţiale din 4 martie 2012. Vladimir Putin este primul candidat inregistrat de CEC.  Înregistrarea candidaturii este valabilă doar după ce solicitantul strânge 2 milioane de semnături în favoarea sa.
Ulterior, exprimându-se pe tema prezidenţialelor din martie, el a dat asigurări că nu are nevoie să falsifice acest scrutin. “În calitate de candidat, nu am nevoie de nici un truc (...), vreau să mă bazez pe voinţa expresiei populare, pe încrederea lor” a declarat premierul rus. “Trebuie să punem capăt acestor insinuări” a conchis Vladimir Putin, în cadrul unei reuniuni a partizanilor săi din Frontul popular, referindu-se la temerile exprimate de opoziţie în sensul că va .frauda alegerile prezidenţiale.

A subliniat că vrea ca alegerile prezidenţiale de anul viitor, în care va candida, să fie curate.“Când vorbesc despre nevoia de a asigura transparenţa alegerilor, vreau să vă atrag atenţia că voi şi cu mine avem nevoie de această transparenţă cel mai mult, pentru că trebuie să fim siguri că ne susţin cu adevărat cetăţenii ţării noastre ne susţin. Este o problemă-cheie”
 a declarat Vladimir Putin în faţa susţinătorilor din Frontul popular rus.

La sfârşitul lunii noiembrie 2011 Vladimir Putin anunţase, în faţa a 11.000 de delegaţi ai partidului Rusia Unita, că acceptă propunerea lor de a fi candidat la alegerile prezidenţiale din 4 martie 2012, pe care este sigur că le va câştiga. Partidul Rusia Unită a aprobat, în unanimitate, candidatura lui Vladimir Putin: “Îi sunt recunoscător preşedintelui Dmitri Anatolevici Medvedev, Congresului Rusiei Unite pentru desemnarea şi solicitarea de a fi candidat la postul de preşedinte al Rusiei. Desigur, accept această propunere cu recunoştinţă. Multumesc”
.

Dmitri Medvedev, a declarat că îi va lăsa locul său lui Vladimir Putin, după prezidenţialele din martie 2012.  Actualul şef al statului va prelua, atunci, conducerea noului guvern rus.

Vladimir Putin a fost ales preşedinte, din primul tur de scrutin, în anul 2000, cu 52,94% din voturi şi în anul 2004 cu 71,2%.

Situaţii inedite la alegerile din Rusia
În anumite regiuni ale Extremului Orient rus, unde scrutinul a început cu opt ore înainte de deschiderea secţiilor de votare în partea europeana a ţării, urnele deja se încheiase. Rusia se întinde pe noua fusuri orare. Astfel, primele secţii de votare s-au deschis în estul ţării (regiunile Kurile, Magadan, Kamciatka) cei care aveau să încheie procesul electoral fiind alegătorii din vest - Kaliningrad. 

Potrivit Comisiei Electorale Centrale, cei mai activi au fost votanţii din peninsula Ciukotka (Extremul Orient), ei prezentându-se la urne în proporţie de 73%.

Aproximativ 110 milioane de cetăţeni rusi au fost chemaţi la urne pentru scrutinul din 4 decembrie 2011, dintre care două milioane se aflau în afara graniţelor. 

Printre acestia s-au aflat în jur de 4.500 de centenari. O femeie în vârstă de 109 ani a votat în Ingusetia, republica din Caucazul de Nord. O altă persoană, în vârstă de 106 ani a votat în regiunea Tula - locul de origine al scriitorului Lev Tolstoi, unde multi ruşi au ales sa voteze chiar dacă, pentru asta, au trebuit să călătorească.

A existat şi un deces în secţia de vot, în Omsk, barbatul de 77 de ani murind imediat după ce şi-a exprimat opţiunea. Alţi trei pensionari au murit la Moscova.

În Altai, 10 membri ai clubului de înot Polar Bears s-au prezentat la vot în costume de baie. 

În Tyumen, pentru a face să crească numărul celor prezenţi la vot, a fost organizată o loterie la care putea fi câştigat un apartament.

Cosmonauţii ruşi Anatoli Shkaplerov şi Anton Ivanishin au votat duminică, 4 decembrie 2011, la bordul Staţiei Spaţiale Internaţionale.

Un centru de votare din Moscova a fost evacuat, după o ameninţare cu bombă.

Tot la Moscova, 100 de susţinători ai Opoziţiei au fost arestaţi în timp ce protestau.

Rezultatul alegerilor, contestat în interior
Opoziţia rusă a organizat manifestaţii la care au participat zeci de mii de persoane atât în Moscova, cât şi în alte oraşe.  Forţele de ordine au arestat zeci de persoane. 

Protestele au avut un singur scop: contestarea victoriei partidului condus de premierul Vladmir Putin la alegerile legislative din 4 decembrie 2011.

 La Moscova a fost autorizat un miting la care au participat, conform organizatorilor, zeci de mii de persoane. Acesta a fost cel mai amplu protest din Rusia ultimilor 12 ani, de când Vladimir Putin domină scena politică a ţării.  

Manifestanţii au cerut şi eliberarea persoanelor arestate la protestele anterioare. 

În Sankt Petersburg, poliţiştii au arestat zeci de persoane, sub pretextul că manifestaţia la care au participat nu era autorizată. 

În mai multe oraşe din Siberia şi în extremul orient rus au fost organizate mitinguri. Protestatarii au cerut anularea scrutinului despre care opoziţia susţine că a fost marcat de numeroase fraude. 

Protestele ample din Rusia s-au desfăşurat la o zi după ce Comisia Electorală Centrală a anunţat rezultatele finale oficiale ale alegerilor din 4 decembrie, care acordă formaţiunii Rusia Unită majoritate absolută în Duma de Stat

Fostul lider sovietic Mihail Gorbaciov le-a cerut autorităţilor ruse să anuleze alegerile parlamentare din 4 decembrie. A declarat că au avut loc numeroase fraude iar rezultatele nu reflectă voinţa poporului.  “Liderii ţării trebuie să admită că au existat numeroase nereguli şi că rezultatele nu reflectă voinţa poporului” a declarat fostul preşedinte. “Cred că pot lua doar o singură decizie - să anuleze rezultatul alegerilor şi să organizeze altele” a afirmat Mihail Gorbaciov. Acesta a subliniat că numărul oamenilor care cred că rezultatele alegerilor au fost viciate, creşte de la o zi la alta. “Din punctul meu de vedere, dispreţul faţă de opinia publică discreditează autorităţiile şi destabilizează situaţia”
 a mai afirmat fostul preşedinte.
Au fost înregistrate 5.300 de plangeri legate de incidente la alegeri, a anunţat singurul grup independent de monitorizare din Rusia, Golos, conform Reuters. 

Alegerile, contestate în exterior

Înaltul comisar UE pentru Afaceri Externe, Catherine Ashton, a declarat că mai multe aspecte ale scrutinului pot fi puse sub semnul întrebării. 

Ministrul german de Externe, Guido Westerwelle, a participat la întâlnirea OSCE din Lituania, unde a declarat că Rusia „încă mai are mult până să îndeplinească standardele organizaţiei” şi că speră să fie desfăşurată o anchetă în mod transparent.

Secretarul de stat american Hillary Clinton, care a participat la rândul său la întâlnire, a declarat că „votanţii ruşi merită să fie făcută o anchetă privind reclamaţiile de fraudă şi manipulare”
 exprimându-şi speranţa că autorităţile ruse vor actiona în acest sens.

Apelurile au primit replici ferme din partea autorităţilor de la Moscova.

„Comentariile secretarului american Hillary Clinton despre alegerile parlamentare din Rusia, dar şi ale altor reprezentanţi ai Casei Albe, sunt inacceptabile” a transmis, printr-un comunicat, ministrul de Externe al Rusia, adăugând că speră ca partea americană „să se abţină de la comentarii neprietenoase, care sunt defavorabile relaţiilor bilaterale”
 considerate, în general, pozitive.

La rândul său, Vladimir Putin a comentat afirmaţiile secretarului american de stat, acuzând voalat Statele Unite că ar fi avut agenţi infiltraţi printre manifestanţi. 

Hilary Clinton i-a replicat lui Vladimir Putin precizând că Statele Unite susţin drepturile poporului rus şi speranţele acestuia la un viitor mai bun.

Anterior alegerilor din decembrie, Vladimir Putin avertizase străinătatea să nu se amestece în alegerile legislative din 4 decembrie 2011. Premierul rus afirmase că ţări străine plătesc ONG-uri în Rusia “pentru a influenţa cursul campaniei electorale”. Apreciase că este vorba despre o “muncă inutilă, bani aruncaţi pe fereastră”
. “Ar fi de preferat să folosească aceşti bani pentru a acoperi deficitul ţărilor lor şi să înceteze cheltuirea banilor pentru politici externe costisitoare şi ineficiente” adaugase, cu o subtilă referire la ţări europene şi la SUA. “Toti partenerii noştri străini trebuie să înteleagă că Rusia este o ţară democratică, un partener de încredere, un partener previzibil, cu care se poate şi trebuie să se ajunga la un acord”
 a subliniat Vladimir Putin.

Un scenariu de presă
Rezultatele alegerilor pentru Duma de Stat plasează puterea rusă în faţa unei mari dileme: să strângă şi mai tare şuruburile sau, dimpotrivă, să îmblânzească regulile vieţii politice. Potrivit cotidianului Rossiiskaia Gazeta, o liberalizare va duce, inevitabil, la demontarea treptată a renumitei verticale a puterii ruse.

Apar trei concluzii principale în urma alegerilor din decembrie 2011
. 

În primul rând, este posibil ca Rusia Unită să nu supravieţuiască până la următoarele alegeri parlamentare. Partidul nu va mai putea fi instrumentul care să permită birocraţiei de stat să-şi impună controlul asupra majorităţii parlamentare.

Pe cale de consecinţă, este timpul să fie căutat un înlocuitor pentru acest proiect, fiind posibil chiar să se revină la practica anilor 1990, când pentru fiecare moment al alegerilor era creat un nou “partid al puterii”.

În al doilea rând, restrângerea poziţiilor partidului Rusia Unită şi întărirea concurenţilor săi va schimba, automat, atitudinile atât în parlament, cât şi în cadrul societăţii ruse. Partidul Rusia Unită” va trebui să deprindă obiceiul de a se plasa şi pe poziţii defensive când adversarii săi vor ridica vocea”.

Nimeni nu va mai spune “Duma nu este un loc pentru discuţii”. În viitor, promovarea oricărei legi va necesita, din partea puterii, mult mai multe eforturi.

Ce tactică va alege Kremlinul, acum, când efectul de disciplinare a opoziţiei ruse pare să se fi diluat: va trece la stimulente sau va împărţi lovituri în dreapta şi în stânga? Cel mai probabil, va pendula de la o extremă la alta.

A alege calea lui Lukaşenko, mai exact a strânge şi mai mult şurubul, este inoportun întrucât lipsesc resursele corespunzătoare: maşinăria represivă din Rusia lucrează deja la turaţie maximă şi nu mai poate înregistra noi performanţe. Dincolo de asta, lui Lukaşenko îi este uşor să ţină în frâu un parlament în care nu există opozanţi. A alege o asemenea atitudine faţă de Duma de Stat, formată în situaţia în care opozanţii sunt mai numeroşi ca în trecut, este mult mai complicat. Mult mai rezonabilă ar fi soluţia adoptării unui limbaj conciliant. Acum, puterea va fi nevoită să ofere ceva în schimb, posibil chiar să procedeze la concesii politice, ajungând şi la schimbarea regulilor jocului.

De altfel, nu este exclus ca, în actuala situaţie politică, o astfel de schimbare să fie oportună atât pentru opoziţie, cât şi pentru putere. Până de curând, Kremlinului îi era favorabilă reducerea numărului de jucători de pe scena partidelor politice, însă, acum, este, probabil, de preferat “tactica împestriţării” opoziţiei, în scopul semănării de discordie în rândurile ei. 

Nu este exclus ca rezultatele alegerilor parlamentare să se răsfrângă şi asupra alegerilor prezidenţiale, majorând posibilitatea unui al doilea tur. Acest lucru plasează Kremlinul în faţa altei serioase dileme.

Pe de o parte, îmblânzind cererile faţă de participanţii campaniei electorale şi, în consecinţă, permiţând majorarea numărului de concurenţi, Vladimir Putin şi-ar putea asigura o distanţă mai mare faţă de concurentul cel mai apropiat, rol asumat în prezent de liderul comunist Ghennadi Ziuganov.

Pe de altă parte, o asemenea concesie va majora interesul pentru alegeri şi prezenţa la vot a electoratului opoziţiei, făcând şi mai probabil un al doilea tur. Nu se ştie care dintre variante îi va părea Kremlinului mai bună. 

O a treia concluzie care se impune în urma alegerilor parlamentare ţine de faptul că partidul liberal “Iabloko” nu a reuşit să intre în Duma de Stat, succesul evident al comuniştilor demonstrând că “virajul spre stânga” început în societatea rusă în anii 1990 nu a încetat - dimpotrivă, dobândeşte mai multă forţă. Este posibil ca aceasta să însemne că, într-o perspectivă apropiată, Rusia nu va putea evita formarea unui guvern de stânga. Cel mai probabil, doar un astfel de guvern ar putea pune capăt respectivului viraj.

Toate acestea sunt probleme ce ţin de viitor, dar principala concluzie pe care Kremlinul ar trebui să o tragă în urma alegerilor parlamentare este că “festinul său politic” s-a încheiat şi că va trebui “să-şi câştige pâinea în sudoarea frunţii”. 

Putin - lider structurat pe modelul aşteptărilor psihologiei colective ruse
După înscrierea lui Vladimir Putin în cursa pentru Kremlin din 2012, pentru al treilea mandat prezidenţial, a început să circule, cu insistenţă, o formulă cu valenţe anecdotice: ”votează-l pe Putin de două ori şi a treia oară îl primeşti gratis”. 
Realitatea politică din timpul lui Vladimir Putin este total diferită de cea din timpul predecesorului său, Boris Elţîn. Boris Elţîn, primul preşedinte rus, a fost părintele dezbaterii publice în Rusia, când a preluat conducerea primei opoziţii politice legale şi l-a înfruntat pe ultimul lider URSS, Mihail Gorbaciov, pe care îl considera prea conservator. În timpul preşedinţiei sale, s-a aflat în centrul unor lupte politice dure, guvernând cu un Parlament rebel, o ţară aflată în pragul falimentului, cu o mass-media eterogenă şi incisivă.

În timpul lui Vladimir Putin diversitatea de opinii a fost sacrificată pe altarul “stabilităţii”, iar pluralismul politic a fost asociat cu haosul anilor '90. “În raport cu perioada Elţîn, nivelul concurenţei politice a scăzut drastic” precizează politologul Iuri Korguniuk.

Una dintre expresiile relevante ale acestui tip de subordonare a fost preluarea controlului asupra celor mai importante posturi de televiziune, ale căror emisiuni satirice şi dezbateri politice au fost interzise încă de la mijlocul anilor 2000.

În majoritatea lor, ruşii acceptă acest lucru.  Potrivit unui studiu publicat la jumătatea anului 2011 de Academia rusă de Ştiinţe în colaborare cu Institutul german “Friedrich Ebert”, populaţia nu simte lipsa acestor libertăţi. Doar 44% dintre persoanele intervievate - prin comparaţie cu anul 2001 când procentajul era de 51% - consideră că “mecanismele democratice sunt esenţiale în organizarea vieţii în societate şi că ele sunt indispensabile”.

Deşi departe de totalitarismul URSS, care se caracteriza prin controlul exercitat asupra fiecărui sector al vieţii publice şi private, Vladimir Putin nu ezită să recurgă la referinţele sovietice.Astfel, a subliniat că, pentru el, Uniunea Sovietică nu este altceva decât “Marea Rusie”: “Uniunea Sovietica a fost Marea Rusie iar destrămarea URSS, cea mai mare catastrofă geopolitică a secolului trecut”
. 

Vladimir Putin l-a acuzat pe Mihail Gorbaciov de faptul că, în 1991, a renunţat la putere chiar cu o zi înaintea datei la care era prevăzută semnarea acordului cu Belarus şi Kazahstan pentru constituirea unei noi Uniuni, adăugând că “oamenilor li s-a promis atunci că vor trai ca la Paris sau Londra”
.
Critic constant al derapajele totalitare ale puterii de la Moscova (folosindu-se, în acest scop, şi de publicaţia la care este unul dintre acţionarii importanţi, Novaia Gazeta) şi, punctual, al atitudinii lui Vladimir Putin, Mihail Gorbaciov  are o popularitate redusă în Rusia, mulţi reproşându-i tocmai faptul că este răspunzător pentru “dispariţia imperiului” - în fapt, pentru destrămarea URSS.

Când opoziţia a denunţat intenţia lui Vladimir Putin de a reveni la Kremlin, după alegerile din 2012, ca fiind “stagnare” ce aminteşte de epoca lui Leonid Brejnev, susţinătorii lui i-au apărat demersul apelând, la rândul lor, la referinţe sovietice: “Sunt mulţi cei care vorbesc despre o brejnevizare a lui Putin, dar sunt persoane care nu ştiu nimic despre Brejnev” preciza Dmitri Peskov, purtătorul de cuvânt al premierului Vladimir Putin, completând “Brejnev, nu a reprezentat o perioadă negativă în istoria ţării noastre. El este un mare plus”
.

Înaintea recentelor alegeri legislative din Rusia (decembrie 2011) şi a alegerilor prezidenţiale din primăvara anului 2012, Vladimir Putin nu a promis schimbări.“Pentru noi, necesitatea o reprezintă evoluţia, stabilitatea şi continuitatea, de aceea trebuie să dăm dovadă de prudenţă atunci când este vorba despre dezvoltarea sistemului nostru politic”
 a declarat el.

Succesul electoral al lui Vladimir Putin şi al partidului său, Rusia Unită - care a câştigat alegerile în decembrie 2011, reuşind să depăşeasca obişnuita erodare înregistrată de formaţiunile politice de guvernământ - îşi găsesc explicaţia în cultura politică şi în structura psihologiei colective specifice ruşilor care determină electoratul să fie receptiv la un anumit tip de mesaj, corespunzând şi unui orizont aparte de aşteptare.

În condiţiile în care, conform studiilor, ruşii mai sunt puţin interesanţi de mecanismele democratice decât de efectele pragmatice ale guvernării, sesizabile în traiul zilnic, performanţele economice obţinute în perioada în care partidul Rusia Unită s-a aflat la putere au determinat susţinerea acestuia, la urne. Mesajul conţinut a fost asimilat chiar şi de numeroşii nostalgici: şi în capitalism poate exista bunăstare economică pentru cei mulţi, important fiind, însă, cine se află la conducerea ţării. 

La “concurenţă” cu această “ofertă electorală”, ruşilor le-au fost oferite discursurile, neconvingătoare în context, ale extremei stângi (Partidul Comunist din Federaţia Rusă) sau ale dreptei (Partidul Liberal Democrat). 

Guvernarea partidului Rusia Unită a realizat un întreg complex, bine închegat şi ţintit către specificul psihologiei ruseşti, între modelul sovietic de societate (participare redusă la viaţa politică, democraţie la nivel declarativ) şi o economie capitalistă care asigură, însă, populaţiei un trai cel puţin mulţumitor, făcând să cadă în derizoriu elementele critice (reale) aduse în discuţie de opozanţii interni şi externi (corupţie, lipsa libertăţilor efective, monopolul unor anumiţi lideri, de neatins, asupra puterii). 

În mentalul colectiv rusesc, Rusia Unita este un partid personalizat, întruchipat prin Vladimir Putin. 

Imaginea acestuia, construită pe accentuarea unor date ale pesonalităţii şi ale trecutului său, corespunde aşteptărilor tipic ruseşti: bărbat puternic (campion de judo, vânător de tigri, pilot care stinge incendii), neînfricat în slujba ţării sale (a activat în străinătate, ca agent, în periculosul câmp de confruntări al spionajului; apără ruşii de pericolul cecen şi prin măsuri militare), lider preocupat de viaţa celor mulţi (nivelul de trai este bun), ataşat de şi apărător al valorilor tradiţionale ale Rusiei (naţionalism exprimat pasional, primatul “Mamei Rusii” - al “Marii Rusii”, fidel Testamentului lui Petru I), cel care, întâi a readus Moscova pe acelaşi plan cu marile capitale occidentale, apoi reuşit să impună punctul rusesc de vedere marilor alianţe şi puteri statale ale lumii.  

Un punct de vedere critic

După câştigarea alegerilor de partidul Rusia Unită, diplomatul francez Pierre Buhler a comentat conditia Rusiei din timpul lui Putin într-un articol publicat în Project Syndicate. Textul (reprodus în continuare) scuteşte de orice comentarii.

Se simte sindromul Brejnev în Rusia lui Putin?

Criza n-a ajuns la Kremlin

Rusia are avantajul că, faţă de Europa, înglodată în încâlcitele datorii suverane, şi faţă de SUA, ai caror lideri nu se pun de acord cu privire la modul de a aborda deficitului, ţara lui Putin se prezintă cu acelaşi echilibru aparent, cu care s-a obişnuit încă din timpul lui Brejnev. 

Actuala evoluţie a societăţii, axată pe interese acerbe şi pe circulaţia capitalului, n-a clintit deloc stabilitatea politică, perfect potrivită pentru a servi, la rigoare, speculaţiile economice, pentru ca, la rândul lor, acestea să îi vină în întâmpinare, la nevoie. 

In asemenea condiţii, Rusia se dovedeşte destul de stăpână pe propria situaţie pentru a nu se lăsa contaminată de încurcăturile euroatlantice. 

Creşterea medie anuală de 7%, înregistrată în timpul mandatelor lui Putin, a permis nu doar restituirea datoriilor, dar şi acumularea unor rezerve valutare de 600 miliarde de dolari, demonstrând lumii că furtuna provocată în 2008 de criza financiară din Occident nu face valuri până la zidul Kremlinului.

O creştere ideală: 4%

Între dramatica scădere economică a Occidentului şi creşterea nechibzuită a unor ţări emergente, precum India sau China, Rusia se plasează la mijloc, mai exact pe locul ideal: FMI prevede, pentru Rusia, o creştere de 4% atât în 2011 cât şi în anii următori. Este mai mult decât dublu faţă de visele cele mai frumoase ale Occidentului şi aproape jumătate din entuziasmul de nestăvilit al ţărilor emergente. 
Ar fi greu de spus în ce măsură cheia stabilităţii Rusiei stă pitită în servieta politicului sau este manevrată, din umbră, de stăpânii resurselor materiale, îndeosebi hidrocarburi, aceasta fiind o problemă strict rusească, fără multă importanţă pentru partenerii externi. Aceştia sunt bucuroşi să constate că în Rusia există stabilitate într-o perioadă în care Occidentul asteaptă cu încredere ca viitoarele magistrale pline cu gaze rusesti şi cu ceva petrol să ajungă până în pântecele Europei. 
Este, de altfel, firesc: omenirea dezvoltată, stăpână pe cele mai sofisticate tehnologii şi pe rezervorul de inteligenţă creatoare cu care se făleşte, s-a săturat să se bazeze, permanent, pe resurse dinspre Primăvara Arabă, în fapt un fel de toamnă, aflată în plină iarnă. 

Viitorul unui „stat rentier”

Pe de altă parte, Rusia, conştientă că este pe cale să devină un fel de „Sesam, deschide-te” al Europei, va şti să se transforme, curând, într-un fel de „stat rentier”, plătit de Occident mai scump decât toate anotimpurile neastâmpăratului Orient.

Nu am vedea atât de multă hărnicie din partea rusească la construirea de conducte în condiţiile în care viitoarele bugete nu ar pune mai mult accent pe veniturile aduse de petrol şi gaze exportate, decât pe impozitarea propriei populaţii, cu efecte sociale neplăcute şi efecte politice sinucigase. 

Pe scurt, viitorul statului rus contează pe un buget alimentat mai mult de cei care primesc gaze decât de cei care le trimit.

Încă de acum, Rusia este cel mai mare exportator de hidrocarburi şi deţine 25% din rezervele mondale de gaze. Această marfă reprezintă doua treimi din întregul export al ţării şi constituie principala sursă de venit a bugetului de stat.

Stabilitate şi corupţie

Nu ştie nimeni dacă adevăratele butoane care vor distribui sau vor opri acest uriaş flux de energie se vor afla la îndemâna politicienilor, ale afaceriştilor sau ale unei mafii neidentificate, dar impactul asupra guvernării se simte de mai multă vreme.

Indicele de corupţie al ţării, stabilit de Transparency International, plasează Rusia la egalitate cu Nigeria, pe locul 143 din 178 de ţări. Nici ca stat de drept nu este clasată mai bine, ocupând modestul loc 156.

Acesta pare a fi preţul economic al extraordinarei stabilităţi politice în cadrul căreia, fără a o schimba, Rusia încearcă să restructureze din temelii întreaga economie. 

Nu spune nimeni că Rusia nu se modernizează, dar modernizarea însăşi pare încremenită, ca pe vremea lui Brejnev.

PRIMĂVARA ARABĂ A ÎMPLINIT UN AN

(Retrospectivă 2011)

În 17 decembrie 2011 s-a împlinit un an de când Mohamed Bouazizi, un tunisian, comerciant stradal, şi-a dat foc, într-un act de disperare, declanşând, prin protestul său, ceea ce avea să fie cunoscut ca fenomenul Primăvara Arabă. 

Auto-incendierea tunisianului a schimbat cursul istoriei arabe.
Revolta populară împotriva dictaturii a început în Tunisia, a pătruns în Yemen şi în Egipt, a bulversat Bahrainul, Libia şi Siria şi, pe parcursul unui an, a dat naştere unor mişcări în aproape toate statele arabe, în Orientul Mijlociu şi Africa de Nord. 

În rezumat redăm cele mai importante evoluţii din anul 2011:

Tunisia
Dupa ce Mohamed Bouazizi s-a auto-incediat în decembrie 2010, oamenii au început să protesteze în stradă, fiind, zi după zi, tot mai numeroşi. 

În 14 ianuarie 2011, presedintele Zine El Abidine Ben Ali a cedat puterea, după 23 de ani în fruntea statului. Răsturnarea regimului nu a fost paşnică: sute de oameni au murit, alte câteva sute au fost rănite în urma represiunii brutale a manifestaţiilor de către forţele de securitate. 

Zine El Abidine Ben Ali s-a refugiat în Arabia Saudita. 

A fost instituita starea de urgenţă şi un guvern de coaliţie care includea atât membri ai opoziţiei, cât şi exponenţi ai fostului regim.

Egipt
Inspiraţi de revolta din Tunisia, egiptenii s-au strâns în masă la Cairo, pentru a protesta, cerând demisia preşedintelui Hosni Mubarak. 

Protestele au inceput în 25 ianuarie 2011 şi, după 18 zile, s-au încheiat cu demisia lui Hosni Mubarak.

În timpul protestelor şi-au pierdut viaţa sute de manifestanţi.

Puterea a fost transferată armatei, care a dizolvat Parlamentul şi a suspendat Constituţia, promiţând că, în decurs de şase luni, va organiza alegeri libere. 

Protestele egiptenilor au continuat pe tot parcursul anului 2011, aceştia acuzând armata că încearcă să-şi conserve privilegiile. În urma intervenţiei violente a forţelor de securitate au murit alte câteva sute de oameni dintre cei care cereau accelerarea transferului puterii către civili.
Libia
Situaţia din Libia merită un plus de atenţie. 

Începutul protestelor din Libia este marcat de manifestaţia din 14 ianuarie 2011, de la Bayda. În 15 ianuarie 2011 au izbucnit proteste anti-guvernamentale la Benghazi. Al doilea oraş ca marime din Libia a trecut sub controlul rebelilor în câteva zile. 

Guvernul libian s-a angajat într-o lupta acerbă împotriva rebelilor, însă revoltele populare s-au extins în capitala Tripoli şi în alte oraşe mari. 

În 17 martie 2011 Consiliul de Securitate al Organizaţiei Naţiunilor Unite adopta Rezoluţia 1973 (2011) prin care impunea noi sancţiuni internaţionale la adresa regimului preşedintelui libian Muammar Qadhafi, în plus faţă de sancţiunile deja în vigoare – impuse prin Rezoluţia 1970/2011 din 26 februarie 2011. 

Principalele noutăţi în materia sancţiunilor internaţionale erau:

-         interdicţia tuturor zborurilor în spaţiul aerian libian, cu excepţia celor umanitare şi de repatriere a cetăţenilor străini; este de subliniat faptul că, potrivit paragrafului operaţional 8 din rezoluţie statele membre sunt autorizate să recurgă la toate măsurile pentru a asigura respectarea acestei interdicţii;

-         interzicerea tuturor zborurilor aeronavelor înregistrate în Libia, interdicţia de decolare, aterizare sau survol a acestora pe teritoriul statelor membre sau a oricărei aeronave de a intra în spaţiul aerian sau survola teritoriul statelor membre dacă există temeiuri rezonabile că acea aeronavă ar avea la bord arme şi materiale conexe aflate sub embargo (paragraf 17/18 din RCSONU 1973);

-         înăsprirea regimului de inspectare a navelor şi aeronavelor libiene aflate în tranzit sau pe teritoriul statelor membre, în vederea implementării embargoului privind armele şi materialele conexe (par. 9 şi 10 din RCSONU 1970), atât porturi/aeroporturi, cât şi în apele maritime teritoriale, pentru identificarea şi prevenirea inclusiv a aprovizionării regimului Qadhafi cu mercenari înarmaţi (paragraful 13 din RCSONU 1973);

-         cu privire la restricţiile de călătorie, completarea listei de persoane vizate, faţă de reglementările în vigoare la nivel ONU şi UE vizează pe următorii (persoane care nu sunt deja supuse acestor restricţii în regimul UE):

1.      Quren Ssalih Quren Al Qadhavi, ambasadorul libian în Ciad, implicat direct în recrutarea şi coordonarea mercenarilor pentru a sprijini regimul Qadhafi;

2.     Colonel Amid Husain Al Kuni, guvernatorul regiunii Ghat, sudul Libiei, implicat direct în recrutarea mercenarilor;

-         îngheţarea fondurilor şi resurselor economice ale persoanelor şi entităţilor libiene, completându-se lista, faţă de reglementările în vigoare la nivel ONU şi UE, cu următorii:

1.      Al-Senussi, Colonel Abdullah; Director Military Intelligence;

2.      Libyan National Oil Corporation - aflată sub controlul lui Muammar Qadhafi şi a familiei sale, potenţială sursă de finanţare a regimului.

Cu 10 voturi pentru, nici un vot împotrivă şi 5 abţineri, în 17 martie 2011 Consiliul de Securitate al ONU a autorizat o intervenţie militară în Libia prin adoptarea Rezoluţiei 1973 (2011). S-au abţinut: China, Rusia, Brazilia, Indis şi Germania. Adoptarea rezoluţiei a venit ca urmare a unei cereri de impunere a unei zone de interdicţie aeriană solicitată de Liga Arabă şi în completarea prevederilor Rezoluţiei 1970/2011.
Conform Rezoluţiei 1973/2011, Organizaţia Naţiunilor Unite a autorizat utilizarea forţei pentru impunerea unei zone de excludere aeriană, pentru protejarea civililor şi a zonelor locuite de civili. A întărit embargoul asupra vânzărilor de armament impus regimului de la Tripoli, a închis spaţiul aerian libian, a îngheţat conturile din străinătate ale demnitarilor libieni. De asemenea, a întărit resticţiile de călătorie  impuse membrilor familiei Gaddafi şi reprezentanţilor regimului de la Tripoli şi a instituit o comisie de experţi pentru monitorizarea implementării sancţiunilor impuse. Rezoluţia nu a autorizat o intervenţie terestră în Libia. Impunerea respectării zonei de interdicţie aeriană a fost pusă în aplicare în cursul aceleeaşi zile prin contribuţia Marii Britanii, Fracţei, Statelor Unite ale Americii şi a unui stat arab.

Pe de altă parte, liderul libian Muammar Gaddafi insista că poporul este fericit, că nu este nevoie de reforme, subliniind că nu intenţioneaza sa renunţe la putere.

Într-un interviu pentru Le Figaro, a vorbit despre “un complot imperialist” pe care poporul libian trebuie “să îl zdrobească”. „Există o conspiraţie împotriva poporului libian. Indiferent de natura acestui complot, fie el unul imperialist, coordonat de Al Qaida ori un complot din interior, poporul libian trebuie să îl zdrobească”.

A afirmat că prioritatea sa este să-i “elibereze pe libieni de bandele care ocupă acum oraşul Benghazi”.“Aceşti rebeli folosesc poporul libian pe post de scut uman. Nu exclud posibilitatea ca rebelii să fi ucis civili şi să fi dat vina pe armata libiană”, a continuat Gaddafi. De asemenea, a susţinut că foştii militari care s-au alăturat rebelilor au fost obligaţi să facă acest lucru. “Teroriştii nu le-au dat posibilitatea de a alege. Când au atacat cazărmile, teroriştii au capturat soldaţii, cărora le-au spus „ori veniţi cu noi, ori veţi fi sacrificaţi””.
În 19 martie 2011, a fost iniţiată prima acţiune a Aliaţilor menită să asigure zona de restricţie aeriană. Avioane militare franceze au pătruns în spaţiul aerian libian, într-o misiune de recunoaştere care prevestea atacuri asupra unor ţinte inamice. Acţiunea militară aliată menită să asigure înce​ta​rea focului a fost iniţiată în aceeaşi zi, când un avion francez a des​chis focul şi a distrus un vehicul inamic aflat la sol. De ase​menea, avioanele franceze au distrus cinci tancuri inamice, aparţinând regi​mului Gaddafi. SUA şi Marea Britanie au lansat atacuri asupra unui număr de 20 de „sisteme integrate de apărare anti-aeriană”. 

Alte 27 de state, printre care şi Romania, s-au alăturat coaliţiei. Confruntările au fost dure, culminând cu cele din 23 august 2011 când a fost ocupată capitala. 

Muammar Gaddafi a murit, după ce a fost capturat de insurgenţi în oraşul său natal Sirta. Convoiul în care se afla a fost lovit într-un raid al NATO.

Libia a sărbătorit ziua independenţei

După 42 de ani, Libia a sărbătorit, în 24 decembrie, ziua independenţei care fusese ştearsă din calendarul oficial în timpul regimului Gaddafi. 

Şeful Consiliului Naţional de Tranziţie (CNT) libian, Mustafa Abdul Jalil, a lansat un apel la unitate şi reconciliere cu ocazia celei de-a 60-a aniversări a independenţei, proclamată la 24 decembrie 1951 de regele Idris, la Benghazi, al doilea oraş al Siriei şi  leagănul revoltei împotriva regimului condus de colonelul Gaddafi.

“Toată lumea ne aşteapta la cotitură” a declarat Abdul Jalil în faţa guvernului şi  unor personalităţi libiene, cerându-le compatrioţilor săi să renunţe la resentimente şi răzbunare şi să lucreze împreună pentru o ţară unită.

“Iertarea trebuie să marcheze viitoarea relaţie dintre libieni (...) Libia viitorului trebuie construită pe principiul egalităţii, nu al regionalismului”
 a adăugat acesta.
Premierul Abdel Rahim al-Kib a menţionat, la rândul său, că “interesele locale trebuie puse după cele naţionale”.

Yemen
De la jumătatea lunii ianuarie 2011, în multe orase yemenite au inceput protestele anti-regim. Dacă la început protestatarii cereau condiţii de viaţă mai bune, foarte curând au început să solicite demisia preşedintelui Ali Abdullah Saleh. 

Sub presiunea manifestaţiilor, Ali Abdullah Saleh a promis că nu va mai candida la un nou mandat prezidenţial, în 2013, însă nu a reuşit să liniştească spiritele. 

Ali Abdullah Saleh a trimis trupe împotriva manifestanţilor, ceea ce a stârnit rezistenţa tribală şi angajarea în lupte dure cu forţele de securitate.

Ali Abdullah Saleh a pretins că a acceptat o înţelegere mediată de Consiliul de Cooperare din Golf privind cedarea puterii, dar s-a răzgândit în ultima clipă. Episodul s-a repetat de trei ori. Pe 3 iunie, în urma unui atentat, a fost nevoit să se refugieze în Arabia Saudita, fiind grav rănit. 

Luptele dintre fortele de securitate şi cele tribale au continuat. 

Revenirea lui Ali Abdullah Saleh în Yemen, la 23 septembrie 2011, a încins atât spiritele cât şi lupta. 

O luna mai târziu, Ali Abdullah Saleh avea să semneze înţelegerea mediată de ţările din Golf, punând capăt regimului său după 33 de ani.

Siria
Manifestaţiile au început în Siria la sfârşitul lunii ianuarie 2011. 

Protestatarii cereau reforme politice, drepturi civile şi încetarea stării de urgenţă. 

În 6 martie 2011, la Daraa, forţele siriene de securitate au arestat 15 copii sub acuzaţia că scriau sloganuri anti-regim pe ziduri şi i-au torturat. 

 S-au declanşat ample proteste împotriva regimului preşedintelui Bashar al-Assad. Izbucnite în Daraa, protestele s-au răspândit în majoritatea oraşelor din Siria.

În contextul acestor evenimente, data de 15 martie 2011 este considerată a fi cea mai importantă. Zeci de mii de sirieni s-au strâns în Damasc, Alep, al-Hasakah, Daraa, Deir ez-Zor şi Hama. Guvernul a replicat violent. 

Conflictul a continuat.

După aproape zece luni nu se întrevede o finalitate.

Preşedintele Bashar al-Assad refuză să renunţe la putere. Conflictele între armată şi populaţie continuă să fie dure iar comunitatea internaţională se manifestă extrem de prudent. 
În pofida faptului că au fost ucişi mii de civili, nu pare a avea voinţa de a interveni, în Siria, aşa cum a procedat în Libia. 

